
SLUJBA SFÂNTULUI IERARH ANDREI (ŞAGUNA), 


MITROPOLITUL | RANSILVANIEI 
30 noiembrie 


Întru această zi de 30 noiembrie, în care se prăznuieşte şi Sfântul Apostol 
Andrei, Ocrotitorul României, Sfântul Sinod al Bisericii Ortodoxe Române a 
rânduit ca să se prăznuiască şi Sfântul lerarh Andrei (Șaguna), Mitropolitul 
Transilvaniei. Slujba Sfântului Apostol Andrei se va săvârşi împreună cu cea 
a Sfântului lerarh Andrei, punând înainte pe cele ale Apostolului. 


LA VECERNIA MICĂ 


La Doamne, strigat-am..., se pun 
stihirile pe 4, glasul al 4-lea 


Podobie: Ca pe un viteaz... 


Astăzi, neamul românesc 
se bucură duhovniceşte la 
pomenirea cea de peste an a 
Sfântului Ierarh Andrei, cel ce 
a luminat ca un luceafăr pă- 
mântul Transilvaniei în care 
se preaslăveşte, de bine-cre- 
dincioşi ortodocşi, Dumnezeu, 
Cel Unul în Fiinţă şi închinat 
în trei Ipostasuri. 


Fericita ta mamă, Anasta- 
sia, din pruncie ţi-a îndrumat 
paşii spre cunoaşterea adevă- 
rului mântuitor care înviază 
sufietele şi le înalță la asemă- 


narea cu Dumnezeu, Creatorul 
tuturor. Pentru aceasta, Sfinte 
Părinte, chemat ai fost să fii 
păstorul cel bun al credincio- 
şilor ardeleni, pe care i-ai con- 
dus către limanul mântuirii. 


Anastasiu fost-ai numit la 
Botez, Sfinte lerarhe preală- 
udate, cel chemat să fii învie- 
rea neamul românesc din mult 
încercatul ţinut al Ardealului, 
căruia i-ai insuflat nădejde şi 
putere să lupte împotriva celor 
asupritori şi să păstreze dreap- 
ta credinţă în Hristos, Mântu- 
itorul sufletelor noastre. 


Ca o piatră tăiată din Hris- 
tos, Piatra cea din capul un- 
ghiului, aşezat ai fost, Sfinte 
lerarhe Andrei, la temelia Bi- 


sericii Ortodoxe din Ardeal, 
pe care cu osteneală şi rugă- 
ciune ai păzit-o neclintită, şi ai 
aşezat pe dânsa turma cea cu- 
vântătoare, alcătuind, astfel, 
Trupul Tainic al Mântuitoru- 
lui Hristos. 


Slavă..., glasul al 6-lea: 


Pe cel ales de Hristos să să- 
dească flori bine mirositoare şi 
preafrumoase în grădina ţinu- 
tului transilvan, pe Sfântul Ie- 
rarh Andrei, să-l lăudăm ca pe 
cel ce este raza Soarelui-Hristos, 
chemat să lumineze şi să înfru- 
museţeze chipul lui Dumnezeu 
în credincioşii acestui pământ, 
ca apoi, asemenea unor crini, 
să-i răsădească în grădina Ede- 
nului ceresc, unde să fie veşnic 
cu Dumnezeu, Părintele lumini- 
lor şi Mântuitorul tuturor. 


Și acum..., 
a Născătoarei, asemenea: 


Născătoare de Dumnezeu, 
tu eşti viţa cea adevărată care 
a odrăslit Rodul Vieţii; ţie ne 
rugăm: roagă-te, Stăpână, cu 
Sfântul Ierarh Andrei și cu 
toți sfinţii, să se miluiască su- 
fletele noastre. 


——PSAPOPea— 


LA STIHOAVNĂ 


Se pun stihirile, glasul al 6-lea: 


Podobie: A treia zi ai înviat... 


Prin tine, Părinte Andrei, 
credinţa s-a întărit şi toate bine 
s-au orânduit pentru Biserica 
drept-măritoare a poporului 
asuprit din Ardeal, umplân- 
du-se de mireasma Duhului 
Sfânt, Dătătorul de viaţă. 


Stih: Lăuda-se-vor cuvioşii în- 
tru slavă şi se vor bucura întru aş- 
ternuturile lor. 


Scripturile cereşti şi învă- 
ţăturile omeneşti, adunarea 
darurilor de tot felul le-ai dat 
spre hrană păstoriţilor tăi din 
Ardeal, pe care Dumnezeu ţi 
i-a încredinţat spre îndrep- 
tare şi călăuzire la limanul 
mântuirii. 

Stih: Preoţii tăi, Doamne, se vor 
îmbrăca întru dreptate şi cuvioşii 
Tăi se vor bucura. 

Pe luminătorul şi mărturisi- 
torul adevărului Ortodoxiei în 
pământul străbun al Transilva- 
niei, pe înțeleptul mitropolit al 
credincioşilor drept-măritori, 
după cuviință să-l lăudăm că 
a statornicit drepte rânduieli 
spre soborniceasca chivernisi- 
re a Bisericii lui Hristos. 


Slavă..., acelaşi glas: 


Din fragedă tinereţe ai luat 
Crucea şi ai urmat lui Hristos, 
urcând-o pe Golgota pămân- 
tului transilvan, Sfinte lerarhe 
Andrei, cel întocmai la nume cu 
Apostolul neamului românesc; 
răsădit-ai crucea lui Hristos în 
pământ străbun, îndemnând 
credincioşii să-şi poarte şi ei po- 
vara crucilor, nădejde dându-le 
că dincolo de acestea străluceşte 
Soarele Învierii, Care încălzeşte 
şi luminează calea mântuirii. 

Și acum..., a Născătoarei, 
asemenea: 

Nimeni din cei ce aleargă la 
tine nu iese ruşinat, Preacura- 
tă Născătoare de Dumnezeu, 
Fecioară; ci cere har şi pri- 
meşte dar spre folosul sufletu- 
lui doritor de mântuire. 


Troparul, glasul al 4-lea: 


Apărător înţelept al româ- 
nilor ortodocşi, păstor cărturar 
al Transilvaniei şi mare chiver- 
nisitor al vieţii bisericeşti, Sfin- 
te Ierarhe Andrei, roagă-te lui 
Hristos Dumnezeu să mântu- 
iască sufletele noastre. 

Slavă... Şi acum... 
a Născătoarei: 
Taina cea din veac ascunsă... 


Ectenia şi otpustul. 


LA VECERNIA MARE 


După obişnuitul psalm, 
se citeşte starea întâi: Fericit 
bărbatul... 


La Doamne, Strigat-am.... se pun 
stihirile pe 8, glasul al 2-lea: 


Podobie: Când de pe lemn... 


Chemat de Dumnezeu ai 
fost să păstoreşti drept-ere- 
dincioşii neamului tău din pă- 
mântul străbun al Transilva- 
nici şi te-ai arătat a fi dascăl 
iscusit şi neînfricat apărător al 
Ortodoxiei; Sfinte lerarhe An- 
drei, păstorule cel bun. umple 
de duhovnicească mireasmă 
sufletele celor ce cu dragoste 
săvârşesc sfântă pomenirea ta. 


Tot ţinutul românesc al 
Transilvaniei s-a umplut de 
lumină la venirea ta, văzând 
plinită vremea pentru turma 
cea cuvântătoare sortită pier- 
zării de străinii răuvoitori. Tu, 
Părinte Andrei, binecuvântat 
vlăstar al neamului asuprit, 
arătatu-te-ai vrednic ierarh al 
lui Hristos prin care Dumne- 
zeu a trimis izbăvirea Bisericii 
drept-măritoare. 


Numele învierii primit la 
Botez schimbatu-l-ai ca mo- 


nah cu numele Apostolului 
cel întâi chemat al lui Hristos, 
Sfinte lerarhe Andrei, mare- 
le mitropolit al poporului ro- 
mân din ţara de peste codrii 
seculari ai Munţilor Carpaţi. 
Iar prin darul lui Dumnezeu 
ai ajuns stâlp al adevărului şi 
luminător al neamului călit în 
iureşul necazurilor şi al vitre- 
giilor vremii. 

Cu ce cântări duhovni- 
ceşti vom încununa pe Mare- 
le şi Sfântul Ierarh Andrei? 
Pe acesta Tatăl l-a ales şi Fiul, 
în chip vădit, l-a binecuvân- 
tat, iar Dumnezeiescul Duh l-a 
sfințit ca pe un vas curat, tur- 
nând în el untdelemnul bucu- 
riei şi al vindecărilor; iar apoi 
l-a aprins ca pe un far ce lumi- 
nează toate laturile Ortodoxiei. 
Astăzi îl cinstim cu dragoste şi 
ne închinăm sfintei sale icoane. 


Slavă..., glasul al 6-lea: 


Pe cel ce este frumuseţea ie- 
rarhilor români şi podoaba cea 
de mult preţ a Ortodoxiei, pe 
Andrei cel Mare şi Sfânt, păs- 
torul cel bun şi înţelept al Tran- 
silvaniei, veniţi astăzi, iubitori- 
lor de prăznuire, la sărbătoa- 
rea cea de peste an să-l lăudăm, 
zicând: Bucură-te, cel ce eşti 


împreună cinstit cu Apostolul 
neamului românesc, Andrei, 
cel întâi chemat! Bucură-te, 
apărătorul  drept-măritorilor 
creştini, cei strâmtoraţi şi ne- 
căjiţi de valurile ispitelor! Bu- 
cură-te, mâna prin care Dum- 
nezeu binecuvântează întreg 
pământul românesc! Bucură- 
te, sol al lui Hristos, care aduci 
pace şi linişte în Biserica drept- 
măritoare! Bucură-te, teolog 
cu smerită cugetare, care L-ai 
propovăduit pe Hristos cu râv- 
nă apostolică! Bucură-te, Pă- 
rinte Andrei, arhiereul plin de 
înţelepciune al lui Hristos, care 
te rogi pentru sufletele noastre! 


Și acum..., a Născătoarei, 


Dogmatica, glasul al 6-lea 
(dacă este duminică), 

iar dacă nu, a Inainte-prăznuirii: 

Peşteră, găteşte-te, că vine 
mieluşeaua purtând în pânte- 
ce pe Hristos! Iesle, primeş- 
te pe Cel ce cu cuvântul ne-a 
dezlegat pe noi, pământenii, 
de fapta cea necuvântătoare! 
Păstori, cântând din fluiere, 
fiţi martori ai minunii celei în- 
fricoşătoare şi, magi din Per- 
sia, aduceţi Împăratului aur şi 
tămâie, şi smirnă! Că S-a ară- 
tat Domnul din Maică-Fecioa- 


ră, Căruia, şi plecându-Se în- 
tocmai ca o slugă, Maica 1 S-a 
închinat şi I-a zis Celui ce era 
în braţele ei: Cum Te-ai semă- 
nat întru mine, Izbăvitorule şi 
Dumnezeul meu? 


(vezi Vecernia mare din 6 decem- 
brie, a Sfântului Nicolae) 


Vohod: Lumină lină... 


Prochimenul zilei şi Paremiile 
(cele din 30 noiembrie, ale Sfântu- 
lui Apostol Andrei) 


LA LITIE 


Se cântă Idiomela Ierarhului, gla- 
sul al 2-lea, însuşi glasul: 


Trimis ai fost de Dumnezeu 
ca un nou Moise, în vremuri 
de restriște, să alini suferinţe- 
le fraţilor tăi şi să statorniceşti 
cu tablele legilor bisericeşti 
bună rânduială în Biserica 
drept-măritoare din Transilva- 
nia. Drept aceea, ca un apostol 
smerit, Sfinte lerarhe Andrei, 
ai reînnoit, prin Duhul Sfânt, 
Ortodoxia şi viaţa neamului 
tău, eliberându-le de povara 
asupririlor; iar după îndelungi 
osteneli, ai ctitorit, din nou, 
Mitropolia Ardealului, căreia 
i-ai dobândit neatârnare, ru- 
gându-te lui Dumnezeu pentru 
sufletele păstoriţilor, pe care 
i-ai adus la limanul mântuirii. 


Slavă..., a lerarhului, 
glasul al 8-lea: 


Sfinte Andrei, lerarhul lui 
Hristos, candelă aprinsă din 
lumina Preasfintei Treimi, în 
toamna bătrâneţilor te-ai ară- 
tat ca un pom încărcat de roa- 
de duhovniceşti. Pentru aceas- 
ta porţile cerurilor ţi s-au des- 
chis şi ai auzit blândul glas al 
Mântuitorului, pe Care L-ai 
slujit, zicându-ţi: Bine, slu- 
gă bună şi credincioasă, peste 
puţine ai fost pus, peste multe 
te voi pune în Împărăţia Mea; 
intră întru bucuria Domnului 
tău” 

Și acum..., a Înainte-prăznuirii, 
asemenea: 

Betleeme, pregăteşte-te, îm- 
podobeşte a ta iesle, peşteră 
primeşte, că adevărul a venit, 
umbra a trecut şi Dumnezeu 
S-a arătat oamenilor din Fe- 
cioara, luând chip ca al nostru 
şi îndumnezeind ceea ce a luat. 
Pentru aceasta Adam se înno- 
ieşte, împreună cu Eva, stri- 
gând: Pe pământ Bunăvoirea 
S-a arătat ca să se mântuiască 
neamul nostru. 


—— PSC Da — 


LA STIHOAVNĂ 
Se pun stihirile Sfântului, 
glasul al 8-lea: 
Podobie: Ce vă vom numi... 


Cum te vom numi pe tine, 
minunate Andreie? Blând păs- 
tor, că ţi-ai pus sufletul pentru 
oile tale? Înţelept ierarh, că ai 
rectitorit Mitropolia Ardealu- 
lui? Smerit nevoitor, că te-ai 
ostenit în via Domnului? De 
Dumnezeu cuvântător şi iscu- 
sit iconom, că ai vestit şi ai îm- 
plinit cu osârdie Evanghelia 
lui Hristos şi Canoanele Sfin- 
te? Multe sunt chemările tale, 
dar mai multe sunt darurile pe 
care le-ai primit de la Dumne- 
zeu. Roagă-te să se mântuias- 
că sufletele noastre! 

Stih: Preoţii Tăi, Doamne, se 
vor bucura întru dreptate şi cuvioşii 
Tăi cu bucurie se vor bucura. 

Cum te vom chema pe tine, 
binecuvântate Andreie? Cti- 
tor de locaşuri sfinte şi de în- 
văţătură românească în Arde- 
al? Apărător al Ortodoxiei şi 
mărturisitor al adevărului ei 
dumnezeiesc? Lucrător al vir- 
tuților sau tămăduitor al boli- 
lor sufleteşti nevindecate? Lu- 
minător al drept-măritorilor 
creştini, roagă-te să se mântu- 
iască sufletele noastre! 


Stih: Cinstită este înaintea Dom- 
nului moartea cuviosului Său. 


Cum te vom numi pe tine, 
Andrei fericite? De Dumnezeu 
chemat, că te-ai arătat vrednic 
înnoitor al Mitropoliei Ardea- 
lului? Neasemănat legiuitor şi 
chivernisitor al lucrărilor bi- 
sericeşti, că ai statornicit bune 
rânduieli în Biserica Ortodo- 
xă? Icoana ierarhilor români, 
lauda credincioşilor şi locuito- 
rule al Raiului, roagă-te să se 
mântuiască sufletele noastre! 


Slavă.... glasul al 6-lea: 


Omule al lui Dumnezeu şi 
slujitorule al Domnului, băr- 
batul doririlor; vasul alegerii, 
stâlpul şi temelia Bisericii ar- 
delene, moştenitorule al Îm- 
părăţiei Cerurilor, nu înceta a 
te ruga pentru noi Dumnezeu- 
lui Cel în Treime lăudat, ca să 
mântuiască sufletele noastre. 

Și acum..., a Înainte-prăznuirii, 
acelaşi glas: 

Ceea ce nu ştii de mire, Fe- 
cioară, de unde ai venit? Cine 
este tatăl tău şi cine, mama 
ta? Cum porţi pe Ziditorul în 
braţe? Cum nu ţi s-a stricat 
pântecele? Mari minuni întru 
tine şi înfricoşătoare taine pe 
pământ vedem cu uimire să- 


vârşindu-se, Preacurată; şi ca 
pe o vrednică datorie, îţi pre- 
gătim peştera pe pământ şi ne 
rugăm Cerului să arate stea- 
ua; iar de la răsăriturile pă- 
mântului magii vin la apusuri, 
ca să vadă mântuirea oameni- 
lor: un Prunc născut în iesle şi 
hrănindu-Se cu lapte. 

La binecuvântarea pâinilor, 
troparul, glasul al 4-lea: Apără- 
tor înţelept... de două ori (Caută 
la Vecernia mică) şi Născătoare de 
Dumnezeu, Fecioară..., o dată. 


Urmează cealaltă parte a 
Privegherii. 


La Utrenie 


La Dumnezeu este Domnul... se 
cântă troparul Sfântului Apostol 
Andrei, o dată. Slavă..., al Sfân- 
tului Ierarh Andrei; Și acum..., al 
Născătoarei de Dumnezeu. 

După Catisma |, 
se cântă Sedealna, glasul al 8-lea: 
Podobie: Pe Înţelepciunea 
şi Cuvântul... 


Pe arhipăstorul cel lumi- 
nat al Transilvaniei, pe Sfân- 
tul Andrei, după vrednicie să-l 
cinstim, cel ce, ca un luceafăr 
prealuminos, a răsărit să ves- 
tească zorile izbăvirii neamu- 


lui românesc, să aducă lumină 
şi nădejde în inimile drept-cre- 
dincioşilor. Apostolul cel neîn- 
fricat şi viteazul oştean al lui 
Hristos, toată viaţa lupta cea 
bună s-a luptat, calea a săvâr- 
şit până ce Domnul l-a făcut în 
ceruri casnic al Său şi rugător 
pentru sufletele noastre. 


Slavă..., iar aceasta. Și acum..., a 
Născătoarei, însăşi podobia: 


Pe Înţelepciunea şi Cuvân- 
tul în pântecele tău zămis- 
lind în chip negrăit, Maica lui 
Dumnezeu, lumii ai născut pe 
Cel ce ţine toate; şi în braţe ai 


purtat pe Cel ce cuprinde toa- 
te, pe Dătătorul de hrană al 
tuturor, pe Făcătorul făpturii 
şi Domnul. Pentru aceasta te 
rog, Preacurată Fecioară, şi cu 
credinţă strig către tine să fiu 
izbăvit de greşeli când voi sta 
înaintea Ziditorului meu. Stă- 
până, Fecioară Curată, ajuto- 
rul tău să mi-l dăruieşti atunci, 
că poţi toate câte le voieşti. 


După Catisma a II-a, 
se cântă Sedealna lerarhului, 
glasul al 4-lea: 
Podobie: Arătatu-Te-ai astăzi... 


Arătatu-te-ai bun cunoscă- 
tor şi împlinitor al Cuvântului 
mântuirii. Pentru aceasta, ie- 


rarhe prealăudate, ai aşezat în 
slove înţelese de păstoriţii tăi 
Sfintele Scripturi insuflate de 
Duhul Sfânt. 


Slavă..., iar aceasta. Și acum..., 
a Născătoarei, asemenea: 


Ceea ce eşti celor din nevoi 
apărătoare nebiruită şi celor 
ce nădăjduiesc spre tine grab- 
nică rugătoare, izbăveşte-mă 
de primejdii şi nu mă trece cu 
vederea, ceea ce eşti tuturor 
ajutătoare. 


POLIELEUL: Robii Domnului... 


MĂRIMURILE 

Mărimu-te pe tine, Sfinte 
lerarhe Andrei, ctitor înnoitor 
al Mitropoliei Ardealului, şi 
cinstim sfântă pomenirea ta, 
cel ce ai apărat comoara drep- 
tei credinţe ca un luminat pro- 
povăduitor al lui Hristos. 


Altul: 

Veniţi toţi iubitorii de prăz- 
nuire să ascultăm glasul Apos- 
tolului Domnului, care chea- 
mă poporul drept-credincios 
la unitate, zicând: Bucură-te, 
Sfinte Andrei, lauda românilor! 


Şi celelalte. 


DSP Da 


După Polieleu, 
se cântă Sedealna, glasul al 4-lea: 


Podobie: Spăimântatu-s-a Iosif... 


Pe cel ce a fost ctitor de bi- 
serici şi de cultură românească, 
să-l lăudăm; pe apărătorul ne- 
înfricat al Ortodoxiei şi ierarhul 
învăţat, legiuitor şi chivernisitor 
al vieţii Bisericii; dar mai pre- 
sus de toate, pe smeritul slujitor, 
care s-a înălțat cu mintea la în- 
ţelegerea tainelor celor ascunse 
ale lui Dumnezeu, Cel ce rămâ- 
ne nepătruns în Fiinţă, dar cu- 
noscut prin lucrările Sale. 

Slavă..., iar aceasta. Și acum..., 

aceeaşi Podobic: 

Degrab primeşte, Stăpâ- 
nă, rugăciunile noastre şi le 
du Fiului tău şi Dumnezeu, 
Doamnă, cu totul fără priha- 
nă. Dezleagă de asupriri pe cei 
ce aleargă la tine; sfarmă meş- 
teşugirile şi surpă. Preacura- 
tă, îndrăzneala celor fără de 
Dumnezeu care se întrarmea- 
ză împotriva robilor tăi. 


Antifonul 1 al glasului al 4-lea. 
PROCHIMEN, glasul al 4-lea: 


Cinstită este înaintea Domnului 
moartea cuvioşilor Lui. 


Stih: Ce voi răsplăti Domnului 
pentru toate câte mi-a dat mie? 


Toată suflarea... 


Evanghelia 
de la loan (X, 9-16) 


Zis-a Domnul: Eu sunt uşa; 
prin Mine dacă va intra cineva, 
se va mântui... (vezi Duminica a 
doua din Postul Mare, Evanghelia 
lerarhului). 


Psalmul 50. 


Slavă...., glasul al 2-lea: 


Pentru rugăciunile lerar- 
hului Tău, Andrei, Milostive, 
curățeşte mulţimea greşelilor 
noastre. 

Și acum... 


Pentru rugăciunile Născă- 
toarei de Dumnezeu, Milosti- 
ve, curăţeşte mulțimea greşe- 
lilor noastre. 


Stih: Miluieşte-mă, Dumnezeule, 
după mare mila Ta... 


Stihira, glasul al 6-lea: 

Bine, slugă bună şi credin- 
cioasă! Bine, lucrătorule în 
grădina Maicii Domnului din 
Ardeal! Întâiul între arhiepi- 
scopii Sibiului, Sfinte Andrei, 
ai înmulţit talanţii Ortodoxi- 
ei dăruiţi de Preamilostivul 
Dumnezeu. De vreme ce mult 
te-ai ostenit în lumea aceasta, 
porţile Raiului ţi s-au deschis 
ca să te sălăşluieşti în lumina 
cea negrăită, cu Sfinţii bine- 
plăcuţi lui Dumnezeu. 


CANOANELE 


Al Născătoarei de Dumnezeu, cu 

irmosul pe 6, al Apostolului An- 

drei, pe 4, şi al lerarhului, pe 4. 
(vezi la 30 noiembrie, primul canon) 


Canonul Sfântului lerarh Andrei 
Cântarea 1, glasul 1: 


Irmos: Văzărorul de Dumnezeu 
Moise... 


Când a rânduit Dumnezeu 
plinirea vremii pentru neamul 
românesc din Ardeal, Şi-a ales 
slujitor credincios, pe Sfântul 
Andrei Şaguna, prin care să 
înfăptuiască învierea Biseri- 
cii Sale drept-măritoare. Ve- 
niți, iubitorilor de praznice, 
să-i aducem laude în cântări 
duhovniceşti! 


Cu puţine zile înaintea Naş- 
terii celei după trup a Domnu- 
lui, minunata ta mamă, Anast- 
asia, te-a adus pe lume, Părinte, 
dându-ţi numele de botez Ana- 
stasiu, pentru că aveai să reînvi- 
ezi Ortodoxia neamului tău. 


Slavă..., a Treimii: 


Dumnezeiasca  Stăpânire 
cea întreit sfântă şi prealumi- 
nată, fire de o slavă şi de un 
tron, Părinte Atoatefăcătoru- 
le, Fiule şi Duhule cel dumne- 
zeiesc, aşa Te-a lăudat alesul 
Tău, Andrei, marele Mitropo- 


lit al celei de-a treia provincii 
româneşti. 


Și acum..., a Născătoarei: 


Ca pe un tron cinstit şi 
preaînălțat, să lăudăm neîn- 
cetat, neamuri, pe Maica lui 
Dumnezeu, pe ceea ce este pu- 
rurea Fecioară, căci numai ea 
singură a născut fără dureri 
şi păstrând nestricate peceţile 
fecioriei. 

Catavasia: Hristos Se naşte, 

Slăviţi-L... 
Cântarea a 3-a: 


Irmos: Tu eşti întărirea celor ce 
aleargă... 


În pământ străin ai văzut lu- 
mina acestei lumi, Sfinte lerar- 
he, ca să te asemeni lui Hristos, 
Cel ce a fost prigonit şi alungat 
în Egipt, de unde a revenit în 
sânul poporului ales. Aşa şi tu, 
alesule al lui Hristos, când s-au 
plinit toate, ai fost chemat între 
fraţii tăi ca să desțeleneşti ogo- 
rul Domnului. 


Din tinereţe, aprins fiind de 
dragostea lui Hristos, te-ai adă- 
pat din izvorul cel nesecat al 
Sfintelor Scripturi, umplându- 
te de înţeleptele învățături dum- 
nezeieşti, pe care, cu dreaptă so- 
cotință, le-ai folosit în lucrarea 
cea încredințată de Dumnezeu. 


Slavă..., a Treimii: 


Pe Tine, Dumnezeu cel 
Unul în Treime, închinat în trei 
Ipostasuri, Tatăl, Fiul şi Sfân- 
tul Duh, Te-a cinstit şi propo- 
văduit noul Andrei, Apostolul 
neamului românesc, cel che- 
mat să înnoiască, prin Duhul, 
Biserica drept-măritoare din 
Ardeal. 


Și acum..., a Născătoarei: 


Pe tine, Născătoare de 
Prunc dumnezeiesc şi Fecioa- 
ră, toate neamurile te fericim, 
ca unii care ne-am izbăvit prin 
tine din blestem; că ai născut 
pe Domnul, bucuria tuturor 
celor credincioşi. 


Catavasia 
Sedealna, glasul al 8-lea: 


Podobie: Pe Înţelepciunea... 


Propovăduindu-L pe Hris- 
tos în tot ţinutul de peste co- 
drii Carpaţilor, s-au auzit 
cuvintele tale pline de înţe- 
lepciune şi mireasmă dumne- 
zeiască. Ortodoxia credinţei 
ai întărit, biserici şi şcoli ridi- 
când, bună rânduială în epar- 
hie statornicind, şi, ca Pavel 
Apostolul, te-ai arătat apă- 
rător al cuvântului Evanghe- 
liei. Pentru aceasta, poporul 
te-a iubit ca pe un izbăvitor al 


său, iar Dumnezeu te-a făcut 
cetăţean al cerului. De Dum- 
nezeu cuvântătorule, Andre- 
ie, ierarhul cel smerit al Tran- 
silvaniei, roagă-te Domnului, 
iertare de greşeli să dăruiască 
celor ce cu dragoste săvârşesc 
sfântă pomenirea ta. 


Slavă... Şi acum..., a Născătoarei: 
Când va veni Stăpânul tu- 
turor să judece tot pământul, 
cu cei de-a dreapta ta numă- 
ră-mă şi pe mine păcătosul, ca 
să mă îndepărtezi de întuneri- 
cul cel mai din afară, unde vor 
fi aruncaţi cei necredincioşi. 
Tu, Preacurată, Născătoare 
de Dumnezeu, apără-mă de 
demonii cei cumpliţi în ziua 
aceea, ca să strig ție, bucurân- 
du-mă: Roagă-te Fiului tău şi 
Dumnezeului nostru ca să-mi 
dăruiască iertare de greşeli, 
căci pe tine te am nădejde ca 
o ancoră tare şi nemişcată, eu, 
nevrednicul robul tău. 


Cântarea a 4-a: 


Irmos: Stând împreună cu mi- 
nunatul Avacum... 


Înzestrat de Dumnezeu cu 
înţelepciune şi pricepere, ai 
învăţat a grăi multe limbi ale 
neamurilor, dar, când focul 
dumnezeieştii preoţii a cobo- 


rât peste creştetul tău, Părinte 
Sfinte, ai început a vorbi gra- 
iul Duhului Sfânt, înţeles de 
toți cei ce caută să se înnoiască 
prin har. 


Dacă ai fost trimis de ier- 
arhii Mitropoliei sârbeşti să 
fii chivernisitor al Eparhiei 
românilor ortodocşi din Tran- 
silvania, îndată soborul preo- 
ţilor, cunoscând vrednicia ta, 
te-a cerut să fii hirotonit epi- 
scop al lor, ca cel de un neam 
şi de o credinţă cu ei. 


Slavă..., a Treimii: 


Treime de o Fiinţă, Unime 
în trei Ipostasuri Te-a propo- 
văduit, cel între Sfinţi, Andrei, 
păstorul Ardealului. Aseme- 
nea şi noi Te cinstim, Dumne- 
zeu într-o fire cu adevărat, Cel 
ce ne mântuieşti, pentru rugă- 
ciunile alesului Tău. 


Și acum..., a Născătoarei: 


Grădina ta păzeşte-o, Năs- 
cătoare de Dumnezeu, pentru 
a nu fi năpădită de neghine- 
le vrăjmaşului; că întru tine 
aceasta cu credință împără- 
ţind, întru tine se întăreşte 
şi, prin tine biruind, înfrânge 
toată încercarea, dezarmează 
pe vrăjmaşi şi întrarmează pe 
supuşii ei. 


Catavasia 
Cântarea a 5-a: 


Irmos: Cărbunele aprins, luat 
în cleşte... 


Sfântului Ierarh Calinic de 
la Râmnic te-ai asemănat la 
fapte şi-n credinţă. Legături- 
le tale cu acesta şi cu stareţul 
Neonil de la Neamţ au arătat 
că, deşi Munţii Carpaţi des- 
părţeau vremelnic pe fraţii 
români, cugetul şi fiinţa lor le 
erau una. 


Sfinte lerarhe Andrei prea- 
luminate, înţeles-ai că graiul 
unui popor asemenea este unui 
copac care-şi schimbă frunze- 
le şi ramurile în fiecare pri- 
măvară, trunchiul rămânând 
acelaşi. Acest gând ţi-a dat 
aripi să răspândeşti prin tipar 
cuvântul Scripturii, după lim- 
ba şi înţelesul poporului. 

Slavă..., a Treimii: 


Preasfântă Treime, Dum- 
nezeul nostru, închinat în trei 
Ipostasuri, pentru rugăciunile 
Sfântului Ierarh Andrei, pă- 
zeşte neamul românesc care 
slăveşte preasfânt Numele Tău. 


Și acum..., a Născătoarei: 


Ca din porfiră s-a ţesut 
trupul lui Emanuil înlăuntru, 


în pântecele tău, Preacurată, 
ceea ce eşti porfiră înţelegă- 
toare; pentru aceasta, Născă- 
toare de Dumnezeu, cu adevă- 
rat pe tine te cinstim. 


Cântarea a 6-a: 
Irmos: Iona, cel ce a suferit... 
Aşa cum sufletul este legat 
de trup, tot aşa şi Biserica este 
legată de poporul credincios. 
Aceasta înțelegând, Sfinte Ie- 
rarhe Andrei, atunci când ai 
fost chemat să păstoreşti po- 
porul bine-credincios al Tran- 
silvaniei, ţi-ai iubit neamul, 
iar Bisericii lui i-ai statorni- 
cit rânduieli ca să dăinuiască 
până la sfârşitul veacurilor. 
Părinte sfinţite, înțelepte 
lucrător în via Domnului, An- 
drei preafericite, scris-ai cărți 
de zidire sufletească, răspân- 
dite în toate ţinuturile româ- 
neşti, întărind astfel unitatea 
de credinţă şi de neam. 


Slavă..., a Treimii: 


Treime neamestecată, ne- 
despărțită, şi Una în Fiinţă, 
aşa ai teologhisit, Sfinte Ie- 
rarhe Andreie, în Ardeal, ase- 
menea Sfântului Calinic din 
Ţara Românească, precum şi 
înţeleptului episcop Melchi- 
sedec din Moldova. Troiță de 


arhierei români, trei lumini 
ați aprins să lumineze poporul 
credincios pe calea mântuirii. 


Și acum..., a Născătoarei: 


Încăput-ai pe Cel neîncăput din 
fire; purtat-ai pe Cel ce poartă toate; 
alăptat-ai, Curată, pe Cel ce hrăneşte 
toată făptura, pe Hristos, Dătătorul 
de viaţă, Hristos- Dumnezeul nostru. 


Catavasia 
Condacul lerarhului, 
glasul al 8-lea: 


Podobie: Apărătoare Doamnă... 


Pe cel ce a fost, între ierar- 
hii Bisericii drept-măritoare, 
străjer al adevărului şi ctitor 
de cultură românească, pe 
Sfântul Andrei al Transilvani- 
ei, după cuviinţă să-l lăudăm, 
că s-a arătat vistierie nesecată, 
fereastră prin care ne vine lu- 
mină din cer şi mână binecu- 
vântată prin care Dumnezeu 
poporului român daruri alese 
trimite; măritului păstor, cre- 
dincioşii, să-i strigăm: Bucu- 
ră-te, Sfinte Andrei, înţelept 
ierarh al lui Hristos! 


ICOS: 

Pe înțeleptul păstor, lumi- 
nat de Duhul Sfânt, pe Marele 
Andrei, ierarhul cel sfințit al 
Transilvaniei, să-l cinstim în 
cântări duhovniceşti; pe oş- 


teanul neînfricat al lui Hristos, 
care pacea cerească şi buna 
rânduială în Biserica drept- 
măritoare le-a adus; ctitor de 
viaţă şi limbă românească, in- 
suflatul tâlcuitor şi cunoscător 
al Sfintelor Scripturi; Gura de 
aur din care curg, ca dintr-un 
izvor, râuri de învățături spre 
zidirea sufletească a poporului 
bine-credincios. Pentru aceas- 
ta, cu dragoste îi cântăm: Bu- 
cură-te, Sfinte Andrei, înţelept 
ierarh al lui Hristos! 


SINAXAR: 


Întru această zi, 30 noiembrie, 
se face pomenirea Sfântului Ierarh 
Andrei, Mitropolitul Transilvaniei. 


Acest minunat părinte, trimis de 
Dumnezeu ca un apostol, pentru a adu- 
ce nădejde şi pace neamului românesc 
ortodox, oprimat şi umilit din Ardeal, a 
strălucit în întunericul veacului al XIX- 
lea ca o lumină, pe care vânturile şi fur- 
tunile nu au reuşit să o stingă. 

S-a născut din părinți temători de 
Dumnezeu, proveniți din aromânii din 
Peninsula Balcanică (Grecia, Albania, 
Macedonia, Kosovo de azi), care, din 
cauza stăpânirii turceşti, în veacul al 
XVIII-lea, s-au refugiat în câteva ţări 
creştine din Imperiul Austriac: Austria, 
Ungaria, Transilvania, Slovacia şi o 
parte din Polonia. 

Familia Şaguna, în care, din voia lui 
Dumnezeu, a venit pe lume Anastasiu, 


viitorul sfânt ierarh al Ardealului, se 
aşezase în oraşul Mişcolţ, în nord-estul 
Ungariei. Vrednica sa mamă, Anastasia 
(născută în 1785), a dat pruncului nou- 
născut pe 20 decembrie 1808, de înce- 
putul înainte-prăznuirii Naşterii Dom- 
nului, numele ei, care înseamnă înviere. 
Simţea cu duhul că, aşa cum Naşterea 
Domnului anunţă deja praznicul Învie- 
rii, tot aşa şi Anastasiu, născut în aju- 
nul Crăciunului, avea să aducă învierea 
Ortodoxiei neamului românesc din care 
făcea parte. Pruncul Anastasiu se adău- 
ga ca a treia floare a buchetului familiei 
binecuvântate de Dumnezeu. La câţiva 
ani numai, tatăl său, căzând în dificultăți 
materiale, a trecut la catolicism, murind 
după puţin timp. Nu înainte de a-şi lăsa 
copiii minori sub tutela arhiepiscopului 
catolic de Agria pentru a fi educați în 
romano-catolicism. Anastasia Şaguna 
s-a găsit în faţa necazurilor vieții cu trei 
copii: Evreta, Ecaterina şi Anastasiu, 
rămaşi orfani de tată şi încredinţați unor 
aşezăminte de educaţie catolice. Ca o 
leoaică, Anastasia şi-a crescut cu dârze- 
nie exemplară copiii în duhul Ortodoxi- 
ei. Astfel că la vârsta de 18 ani toți cei 
trei copii ai ei au făcut cerere oficială 
de reprimire în Biserica Ortodoxă. Or- 
todoxia viitorului mare ierarh este ope- 
ra fericitei sale mame, Anastasia. Ziua 
de 29 decembrie 1826 când Anastasiu 
Şaguna şi-a declarat, la 18 ani, în limba 
latină hotărârea de a redeveni ortodox e 
tot atât de memorabilă pentru istoria Bi- 
sericii Ortodoxe ca şi ziua naşterii lui. 
Se încheia astfel o dramă sufletească 
adâncă. Anastasia Şaguna s-a preocu- 
pat în special de Anastasiu, care a fost 
dat să înveţe la cele mai bune şcoli ale 
timpului: gimnaziul „superior” (liceul) 
din Pesta (azi, Budapesta); apoi Univer- 


sitatea din acel oraş, unde a făcut studii 
strălucite de filosofie şi drept. La ter- 
minarea studiilor, tânărului Anastasiu i 
se deschidea în față o frumoasă carieră 
de avocat, judecător sau profesor. Însă, 
la îndemnul sfintei sale mame, a plecat 
la Vârşeţ (în Banatul sârbesc de azi) şi 
s-a înscris la Seminarul Teologic româ- 
no-sârb de acolo. La absolvire intră ca 
frate în mănăstirea sârbească Hopovo, 
unde, la nici 25 de ani, cere să fie tuns 
în monahism. A primit numele Sfântu- 
lui Apostol Andrei, cel întâi chemat, nu- 
mai Dumnezeu ştiind atunci că Andrei 
Şaguna avea să fie cel menit să restau- 
reze şi să reînvie Ortodoxia românească 
din Transilvania asuprită şi umilită de 
stăpânitorii nedrepţi ai acestui pământ. 
Mulțumită să-şi vadă fiul monah orto- 
dox, virtuoasa lui mamă, Anastasia, pil- 
dă de jertfelnicie creştin-ortodoxă s-a 
mutat împăcată la Domnul, în vârstă de 
51 de ani pe 17 ianuarie 1836. 

Andrei Şaguna era un călugăr învă- 
țat, cu studii de drept, filosofie şi teolo- 
gie, bun cunoscător al limbilor: română 
(inclusiv dialectul aromân), maghiară, 
germană, sârbă, greacă, latină şi slavo- 
nă. Cu toate acestea, noul ostaş în sluj- 
ba Domnului Hristos s-a ostenit întru 
smerenie şi ascultare deplină, lucrând 
cu timp şi fără timp în împlinirea vir- 
tuților, sporind în evlavie şi rugăciune 
curată, desăvârşindu-se duhovniceşte şi 
înălțându-se, prin cunoaştere, către ase- 
mănarea cu Dumnezeu. A fost apreciat 
foarte mult de ierarhii ortodocşi sârbi, 
care l-au rugat să părăsească liniştea 
mănăstirii şi să activeze în cadrul Mi- 
tropoliei sârbe de la Carloviţ. Făcând 
ascultare, împlineşte această chemare 
şi, timp de 13 ani, activează ca rector, 
ca asesor (consilier) mitropolitan, ca 


profesor de seminar şi ca egumen la pa- 
tru mănăstiri sârbeşti (lazak, Beşenovo, 
Hopovo şi Covil). 

În vara anului 1846, mitropolitul de la 
Carloviţ l-a numit „vicar general” al Epi- 
scopiei româneşti vacante a Transilvani- 
ei, cu sediul la Sibiu; în decembrie 1847, 
„soborul” protopopilor ardeleni l-a propus 
ca episcop; confirmat de Curtea Imperială 
din Viena, a fost hirotonit arhiereu de că- 
tre mitropolitul din Carloviţ, în Duminica 
Tomii a anului 1848, în plină izbucnire a 
revoluției în Ardeal, şi în întreaga Europă. 

Chiar în ziua hirotonirii a plecat 
spre Sibiu, unde poporul român orto- 
dox îl aştepta ca pe un izbăvitor. S-a 
implicat direct şi cu multă dăruire în 
toate acțiunile de reabilitare a identității 
culturale şi spirituale a naţiunii româ- 
nilor ardeleni, pe primul loc fiind atât 
recunoaşterea lor ca „naţiune” egală în 
drepturi cu maghiarii, saşii şi secuii, cât 
şi desfiinţarea iobăgiei. S-a implicat în 
toate sectoarele vieţii social-politice a 
vremii sale. De aceea la Marea Adunare 
Naţională de la Blaj din 3/15 mai 1848, 
şi după aceea, falnicul episcop ortodox 
de la Sibiu, Andrei Şaguna, a fost con- 
siderat, pe bună dreptate, ca „diploma- 
tul” reformelor româneşti din Ardeal, 
alături de teoreticianul sau ideologul 
ei, Simion Bărnuţiu, şi de conducătorul 
de oşti populare, Avram lancu. Mai târ- 
ziu, a fost membru în Dieta din Pesta, 
membru în Senatul Imperial din Viena 
şi preşedinte al unor Conferinţe naţio- 
nal-politice româneşti ce s-au întrunit la 
Sibiu şi Alba Iulia. Peste tot a susţinut şi 
apărat cu demnitate drepturile legitime 
ale tuturor românilor ardeleni. 

În plan bisericesc, Mitropolitul An- 
drei Şaguna a luptat cu mult curaj, timp 
de 15 ani, pentru ieşirea Bisericii româ- 


neşti din Ardeal de sub jurisdicţia Mi- 
tropoliei sârbeşti de la Carloviţ, sub care 
a fost aşezată în mod abuziv de Curtea 
Imperială de la Viena. Lupta lui a fost în- 
cununată de izbândă în decembrie 1864, 
când s-a aprobat restaurarea vechii Mi- 
tropolii a Ardealului (desfiinţată în 1701 
de autorităţile de stat de atunci prin tre- 
cerea la „unire” cu Roma a unei părți a 
clerului ortodox), iar Andrei Şaguna a 
devenit arhiepiscop al Sibiului şi mitro- 
polit al românilor din Ardeal, Banat şi 
„părțile de vest” (Crişana). EI a întocmit, 
apoi, o lege de organizare, cunoscută sub 
numele de Statutul organic, aprobată de 
un Congres Naţional-Bisericesc în anul 
1868, prin care se prevedea autonomia 
Bisericii sale faţă de stat, dar şi partici- 
parea laicilor la conducerea vieții biseri- 
ceşti, în probleme administrative şi eco- 
nomice. Biserica din Ardeal s-a condus 
după acest statut până în anul 1925, dar 
principiile lui de bază s-au păstrat şi în 
Statutele următoare ale Patriarhiei Orto- 
doxe Române până în ziua de astăzi. 
Mitropolitul Andrei a fost un adevă- 
rat „ctitor” de viață şi limbă românească 
în Transilvania, un adevărat „ministru al 
culturii şi învățământului”. El a reorga- 
nizat vechea şcoală teologică de la Si- 
biu (existentă din 1786) ca un „Institut 
Teologico-Pedagogic”, cu două „secţi- 
uni”, în care se pregăteau viitorii preoți, 
dar şi învățătorii celor aproximativ 800 
de şcoli primare din Ardeal, îndrumate 
de Biserică (mai mult de jumătate fiind 
înfiinţate în timpul lui Şaguna). Tot el 
(împreună cu protopopul lon Popasu) 
a întemeiat Gimnaziul cu opt clase din 
Braşov (actualul Colegiu „Andrei Şagu- 
na”), un Gimnaziu la Brad, în jud. Hu- 
nedoara, o şcoală „reală-comercială” în 
Braşov şi a inițiat cursuri pentru neştiu- 


torii de carte în fiecare parohie. La Sibiu 
a înființat o „tipografie diecezană”, în 
1850, în care s-au tipărit ziarul „Tele- 
graful Român” (din ianuarie 1853 până 
azi, în mod neîntrerupt), „Calendarul” 
eparhial (numit azi „Îndrumătorul bise- 
ricesc”, din 1852 până azi), o serie de 
manuale pentru şcolile primare, dar şi 
manuale pentru învățământul teologic 
(unele scrise de el însuşi), toate cărțile 
de slujbă, unele în mai multe ediţii, o 
nouă ediţie a Bibliei, între 1856 şi 1858 
şi multe altele. Tot Şaguna a fost acela 
care a obținut acordul autorităţilor pen- 
tru înființarea Asociaţiunii Transilvane 
pentru Literatura şi Cultura Poporului 
Român (Astra), al cărei preşedinte a 
fost timp de şase ani. A acordat burse, 
din fondurile Arhiepiscopiei, unor tineri 
care urmau studii gimnaziale şi univer- 
sitare, din rândul cărora s-a format elita 
intelectuală a Ardealului de altădată. 
Sub raport gospodăresc, a cumpărat 
actuala reşedinţă mitropolitană din Sibiu 
şi câteva clădiri din apropiere pentru In- 
stitutul Teologico-Pedagogic, şi alte imo- 
bile. Tot el a ctitorit biserica din Guşteriţa 
(azi, cartier al Sibiului) şi a îndemnat pre- 
oţii şi credincioşii să contribuie cu banii 
şi braţele lor la ridicarea unor biserici şi 
clădiri şcolare. Intenţiona să zidească o 
catedrală în Sibiu, dar nu a reuşit să strân- 
gă banii necesari pentru începerea lucră- 
rilor. De aceea, slujea în „biserica de pe 
groapă” şi apoi în „biserica grecească” 
din „cetate”, pe locul actualei catedrale. 
A fost un ales rugător şi postitor, 
un desăvârşit liturghisitor, predicator şi 
păstor de suflete, care a păstrat în per- 
manenţă legătura cu clerul şi credincio- 
şii prin minunatele pastorale trimise la 
Crăciun, la Paşti şi în alte ocazii. 
Acesta a fost mitropolitul Andrei 
Şaguna, ierarhul trimis de Dumnezeu în 


mijlocul românilor ortodocşi din Ardeal, 
pe seama cărora a creat atâtea instituții 
bisericeşti şi culturale, care au rezistat în 
faţa tuturor vitregiilor istoriei, ajungând 
până la noi. A trecut la cele veşnice în 
16/28 iunie 1873, la vârsta de 65 de ani, 
fiind îngropat lângă biserica mare din 
Răşinari, aşa cum a rânduit el însuşi prin 
testament, fiind prohodit de un singur 
preot, „fără predică şi fără pompă”. Cu 
toată smerenia lui, cu adevărat călugă- 
rească, poporul drept-credincios l-a cin- 
stit cum se cuvine şi după moarte, încât 
s-a creat un adevărat „cult popular” al 
mitropolitului Andrei cel Mare şi Sfânt. 
Zeci de oameni de cultură, români, dar 
şi străini, au scris cărți şi alte lucrări des- 
pre viaţa şi strădaniile sale întru slujirea 
Bisericii şi a neamului său, socotindu-l 
între cei mai de seamă ierarhi pe care i-a 
avut Biserica Românească în tot decur- 
sul istoriei sale. 

Dacă Dumnezeu dă fiecăruia după 
intensitatea dragostei şi după sfinţenia 
vieții, Sfântului Andrei, Mitropolitu- 
lui Ardealului, Mântuitorul i-a dat din 
prisosul iubirii Sale. Născut şi crescut 
în Ortodoxie curată de o mamă sfântă, 
a renăscut şi a crescut în Ortodoxie un 
neam întreg. De numele acestui mare 
ierarh se leagă tot ceea ce înseamnă 
spiritualitatea, cultura, istoria şi Orto- 
doxia unui ținut românesc răstignit de 
mai multe ori, dar tot de atâtea ori în- 
viat prin aleşii trimişi de Dumnezeu la 
vreme potrivită. Aşadar, minunea cea 
mai mare pe care a săvârşit-o Dumne- 
zeu prin acest neînfricat slujitor al său 
şi viteaza lui mamă este reînvierea întru 
Ortodoxie a unui neam obidit şi asuprit 
pe nedrept în propria ţară. Dumnezeu să 
ne lumineze şi pe noi toţi care îi cinstim 
sfânta pomenire. 


Cu ale lui sfinte rugăciuni, 
Doamne, lisuse Hristoase, Dumne- 
zeul nostru, miluieşte-ne pe noi! 

Cântarea a 7-a: 


Irmos: Trecut-au prin văpaia 
cea nestinsă... 


Bucură-te, cetatea Sibiului 
şi tu, Transilvanie preafru- 
moasă, că Dumnezeu ţi-a tri- 
mis, în vremuri de restriște, 
viteaz izbăvitor şi apărător al 
Ortodoxiei tale şi al sfintelor ei 
predanii, pe Andrei, cel întoc- 
mai la fapte şi nume cu Apos- 
tolul, care a semănat cuvântul 
Evangheliei în pământ româ- 
nesc: Dumnezeul părinţilor 
noştri bine eşti cuvântat! 


Smerit nevoitor şi împli- 
nitor al virtuţilor, desăvâr- 
şit liturghisitor şi neîntrecut 
propovăduitor al Cuvântului 
vieţii, păstor şi ocrotitor al po- 
porului necăjit şi asuprit te-ai 
arătat, Sfinte lerarhe Andrei, 
iar acum eşti rugător fierbin- 
te pentru mântuirea tuturor 
celor ce ţi-au fost încredințați 
spre păstorire şi cânţi: Dum- 
nezeul părinţilor noştri, bine 
eşti cuvântat! 

Slavă..., a Treimii: 


Treime Sfântă, fără de în- 
ceput, nezidită, nedespărţită 


Unime, primeşte rugăciuni- 
le slujitorului şi casnicului 
Tău, smeritul Ierarh Andrei, 
iar pe noi, cei ce ne pocăim 
pentru păcatele pe care le-am 
făcut cu voie şi fără de voie, 
ne miluieşte, că Tu eşti Dum- 
nezeul părinţilor noştri, Cel 
binecuvântat. 


Și acum..., a Născătoarei: 


Ca ploaia pe lână pogorân- 
du-Se în pântecele tău, S-a 
întrupat Râul păcii şi Izvorul 
bunătăţii, Cel ce numără pică- 
turile ploii şi este binecuvân- 
tat ca singurul Dumnezeu al 
părinţilor noştri. 

Catavasie 


Cântarea a 8-a: 


Irmosul: Tinerii cei de odinioară... 


După îndelungi osteneli şi 
multe împliniri, calea vieţii 
acesteia ai săvârşit, Dumnezeu 
la Sine chemându-te, Sfinte Ie- 
rarhe Andrei. Trupul ostenit 
de povara anilor a fost aşezat 
cu cinste în mormânt nou, lân- 
gă biserica din Răşinari, iar 
sufletul tău s-a întors la Cel 
Care i-a dat viaţă, ca să-l aşe- 
ze în grădina Raiului pentru a 
cânta: Bine să cuvânteze toa- 
tă făptura pe Domnul şi să-L 
preaînalţe întru toţi vecii! 


Toată viaţa ai petrecut în- 
tru smerenie şi tot în smerenie 
s-a făcut şi prohodirea ta, Sfin- 
te, când te-ai mutat de pe pă- 
mânt la cer. Văzând aceasta, 
poporul bine-credincios te-a 
cinstit cu evlavie ca pe un pă- 
rinte iubitor, simțind că sufle- 
tul tău încărcat de virtuți este 
în mâna lui Dumnezeu, unde 
cântă: Bine să cuvânteze toa- 
tă făptura pe Domnul şi să-L 
preaînalţe întru toţi vecii! 

Slavă..., a Treimii: 


Aici în ghicitură, iar în ce- 
ruri față către faţă, vezi chipul 
Celui pe Care L-ai propovă- 
duit şi dorit în viaţa pămân- 
tească, Dumnezeu în Treime 
lăudat, Căruia Îi cânţi, vese- 
lindu-te: Bine să cuvânteze 
toată făptura pe Domnul şi 
să-L preaînalţe întru toţi vecii! 

Şi acum..., a Născătoarei: 


Sfeşnicul cel poleit cu aur 
a arătat cu închipuire dumne- 
zeiasca ta naştere, Preacurată, 
cinstită, că tu ai răsărit lumii 
Lumina cea neapropiată, Că- 
reia strigăm: Bine să cuvânte- 
ze toată făptura pe Domnul şi 
să-L preaînalţe întru toţi vecii! 


Catavasie 


Cântarea a 9-a: 


Irmosul: Taină străină văd... 


Trecerea ta la veşnicele 
locaşuri a adus mare întris- 
tare, dar şi linişte în sufletele 
păstoriţilor tăi. Cu toţii s-au 
mângâiat, cunoscând viaţa 
ta plină de virtuţi, care s-a 
asemănat unui pom încărcat 
de roadele Duhului Sfânt, ce 
a fost răsădit în grădina Ra- 
iului, unde toți sfinții cântă: 
Bine să cuvânteze toată făp- 
tura pe Domnul şi să-L prea- 
înalțe întru toți vecii! 


Roagă-te, Sfinte Ierarhe, 
Părintelui luminilor, să ne iz- 
băvim de primejdii şi de neca- 
zuri, să trimită pace lumii, îm- 
belşugare neamului românesc 
şi alese bucurii duhovniceşti 
celor ce prăznuiesc cu dragos- 
te pomenirea ta şi se închină 
cu evlavie sfintei tale icoane. 


Slavă..., a Treimii: 


Preasfântă Treime, Dumne- 
zeul nostru, miluieşte-ne şi aju- 
tă-ne nouă să ne mântuim, aşa 
cum ai ajutat Sfântului Andrei, 
învățătorul nostru, ca să cân- 
tăm într-un glas şi într-o simţire 
cu sfinţii din ceruri: Slavă ie, 
Doamne, Cel Care ne mântu- 


ieşti pe noi, păstrându-ne puru- 
rea întru iubirea Ta. 


Și acum..., a Născătoarei: 


Născătoare de Dumnezeu, 
nădejdea mântuirii noastre 
şi rugătoarea noastră la Fiul 
tău şi Domnul, ridică de la noi 
sarcina cea grea a păcatelor şi 
a necazurilor, ca să te lăudăm 
în veci. 


Catavasie 
LUMINÂNDA 
Glasul al 3-lea: 


Podobie: Cămara Ta, 
Mântuitorule... 


Lumină aprinsă din lumina 
lui Hristos, ca un nou apostol 
al neamului românesc, ai pur- 
tat lumina Ortodoxiei în ţinu- 
tul Transilvaniei, lerarhe An- 
dreie, lauda credincioşilor. 


Slavă... Şi acum..., a Născătoarei, 
glasul al 2-lea: 


Podobie: Femei, auziți glasul... 


Pe Dumnezeu, pe Care L-ai 
născut, Fecioară cu totul fără 
prihană, roagă-L pentru toţi cei 
ce te cinstesc pe tine cu dreaptă 
credinţă, împreună cu Aposto- 
lul cel cinstit, ca să dobândim 
dumnezeiasca strălucire a Fi- 
ului tău şi stare cu cei aleşi şi 
sfinţi, că poţi câte voieşti. 


LA LAUDE 
Glasul al 4-lea: 
Podobie: Ca pe un viteaz... 


Astăzi, neamul românesc se 
bucură duhovniceşte la pome- 
nirea cea de peste an a Sfântului 
Ierarh Andrei, cel ce a luminat 
ca un luceafăr pământul Tran- 
silvaniei, în care se preaslăveşte, 
de cei bine-credincioşi, Dumne- 
zeu-Treimea, Cel Unul în Fiinţă 
şi închinat în trei Ipostasuri. 


Din pruncie şi până la tinere- 
ţe, Anastasia, fericita ta mamă, 
ţi-a îndreptat paşii pe calea ade- 
vărului mântuitor, care înviază 
sufletele şi le înalță la asemă- 
narea cu Dumnezeu, Ziditorul 
tuturor. Pentru aceasta, Părinte 
Andrei, chemat ai fost să fii păs- 
torul cel bun al credincioşilor 
ardeleni, pe care i-ai călăuzit 
către limanul mântuirii. 


Anastasiu ai fost numit la 
Botez, Sfinte Ierarhe prealău- 
date, cel chemat de Dumnezeu 
să reînvii neamul românesc 
din mult încercatul ţinut al 
Transilvaniei, căruia i-ai insu- 
flat nădejde şi putere să lupte 
împotriva vrăjmaşilor şi să 
păstreze dreapta credinţă în 
Hristos, Mântuitorul suflete- 
lor noastre. 


Ca o piatră tăiată din Hris- 
tos, Piatra cea din capul unghiu- 
lui, aşezat ai fost, Sfinte Ierarhe 
Andrei, la temelia Bisericii Or- 
todoxe din Ardeal, pe care cu 
osteneală şi rugăciune ai păzit-o 
neclintită, şi ai aşezat pe dânsa 
turma cea cuvântătoare, alcă- 
tuind, astfel, Trupul Tainic al 
Mântuitorului Hristos. 


Slavă...., glasul al 6-lea: 


Pe cel ales de Hristos să să- 
dească flori bine mirositoare şi 
preafrumoase în grădina ţinu- 
tului transilvan, pe Sfântul Ie- 
rarh Andrei, să-l lăudăm ca pe 
cel ce este raza Soarelui-Hristos, 
chemat să lumineze şi să înfru- 
museţeze chipul lui Dumnezeu 
în credincioşii acestui pământ, 
ca apoi, asemenea unor crini, 
să-i răsădească în grădina Ede- 
nului ceresc, unde să fie veşnic 
cu Dumnezeu, Părintele lumini- 
lor şi Mântuitorul tuturor. 


Și acum..., a Născătoarei, 
asemenea: 


Născătoare de Dumnezeu, 
tu eşti viţa cea adevărată care 
a odrăslit rodul Vieţii; ţie ne 
rugăm:  Roagă-te, Stăpână, 
cu Sfântul Ierarh Andrei şi cu 
toţi sfinţii, să se miluiască su- 
fletele noastre. 


DoxoLoGIa MARE, 
troparele, ecteniile şi apolisul. 


IN d] a d) /N A (N d A] 


LA LITURGHIE 
LA FERICIRI 


se pune: din Canonul I al Sfântului 

Apostol Andrei, Cântarea a 3-a, pe 

4, iar din Canonul Sfântului lerarh 
Andrei, Cântarea a 6-a, pe 4. 


Prochimen, glasul al 7-lea: 


Drepții să se bucure de izbânzile 
lor... 


Stih: Cântaţi Domnului cântare 
nouă, lauda Lui în Biserica celor 
cuvioşi. 

APOSTOLUL, din Epistola către Efe- 
seni (5, 8-19): Fraţilor, ca fii ai 
luminii să umblați (caută luni, în 
săptămâna 1 după Rusalii) 
Aliluia, glasul al 7-lea: 
Miluieşte-mă, Dumnezeule, după 
mare mila Ta. 

Stih: Nu mă lepăda de la fața Ta şi 
Duhul Tău cel Sfânt nu-L lua de la 
mine. 

EVANGHELIA de la Luca, 6, 17-23: 


În vremea aceea a stat isus la loc 
şes... (caută la 6 decembrie) 


CHINONICUL: 
Intru pomenire veşnică va 


fi dreptul şi de auzul rău nu se 
va teme. 


ACATISTUL SFÂNTULUI LERARH ANDREI, 


MITROPOLITUL | RANSILVANIEI 


După obişnuitul început se zic Condacele şi Icoasele: 


Condacul 1: 


Înţeleptului apărător al Ortodoxiei şi vrednicului păstor al Bi- 
sericii neamului românesc, celui ce a fost trimis de Dumnezeu, în 
vremuri de restrişte, să fie povăţuitor iscusit al credincioşilor drept- 
măritori cei necăjiţi şi întristaţi, Sfântului Andrei, Mitropolitul 
Transilvaniei, să-i aducem laude ca unui nou apostol al lui Hristos, 
zicând: Bucură-te, Sfinte Andrei, înţelept ierarh al lui Hristos! 


Icosul 1: 


Din fragedă copilărie ai dobândit învăţătura cea mântuitoa- 
re a lui Hristos, Piatra cea din capul unghiului, pe care s-a zidit, 
în Duhul Sfânt, biserica făpturii tale. Iar, când a binevoit Hristos, 
te-a aşezat, pe tine, Sfinte Ierarhe Andrei, ca pe o piatră sfințită, 
la temelia Bisericii drept-măritoare a românilor ardeleni. Pentru 
aceasta îți cântăm: 

Bucură-te, nespusă bucurie a Anastasiei, fericita mamă, care 
te-a născut; 

Bucură-te, dar de mult preţ, dăruit de Dumnezeu poporului 
român; 

Bucură-te, că la Botez ai primit numele Învierii; 

Bucură-te, că ai fost crescut în dreapta credinţă; 

Bucură-te, mădular cinstit al trupului tainic al lui Hristos; 

Bucură-te, cel întărit cu pecetea darului Sfântului Duh; 

Bucură-te, că din tinereţe iubitor de ştiinţă şi sfinţenie ai fost; 

Bucură-te, albină cuvântătoare, care nectarul cunoştinţelor ai 
adunat; 

Bucură-te, floare, pe care roua Duhului s-a aşezat; 

Bucură-te, cel ce Crucea ai luat şi lui Hristos ai urmat; 

Bucură-te, candelă aprinsă din lumina Preasfintei Treimi; 

Bucură-te, pom, care darurile Duhului Sfânt ai rodit; 

Bucură-te, Sfinte Andrei, înțelept ierarh al lui Hristos! 


Condacul al 2-lea: 


Cu mintea luminată de Duhul Sfânt ai dobândit din cunoş- 
tinţele acestei lumi, dar mai ales pe cele mântuitoare ale Sfintelor 
Scripturi şi ale Părinților celor de demult. Toate ca pe o moştenire 
neprețuită le-ai păstrat şi, cu sârguință, în viaţa ta le-ai împlinit, 
cântând lui Dumnezeu: Aliluia! 


Icosul al 2-lea: 


Nu de la oameni chemare primind, ci de la Dumnezeu, Sfinte 
lerarhe Andrei, preafericite, rânduit ai fost să fii întâi-stătător al 
credincioşilor neamului tău din ţinutul Transilvaniei, care cu dra- 
goste te-au primit, ca pe un izbăvitor al lor şi ca pe un călăuzitor 
către lumina cea neînserată a Împărăției Cerurilor, cântând: 

Bucură-te, cel întocmai la nume cu Apostolul neamului nostru; 

Bucură-te, izbăvitorul poporului român din pătimirile lui; 

Bucură-te, purtătorul luminii lui Hristos în pământ transilvan; 

Bucură-te, apărătorul dreptei credinţe şi împlinitorul virtuţilor; 

Bucură-te, păstorul cel bun, întâi-stătător pe scaunul arhieresc 
al Sibiului; 

Bucură-te, povăţuitorul şi sprijinitorul celor curaţi cu inima; 

Bucură-te, părintele credinţei, aducător de nădejde 
credincioşilor; 

Bucură-te, sol al lui Hristos, care aduci pace pe pământ; 

Bucură-te, ierarhe, care „unitatea Duhului întru legătura pă- 
cii” ai păzit; 

Bucură-te, slujitor „ajuns la măsura vârstei deplinătăţii lui Hristos”; 

Bucură-te, apostole, care „un Domn, o credinţă, un botez şi un 
Dumnezeu al tuturor” ai mărturisit; 

Bucură-te, că ardelenii sunt „pecetea apostoliei tale în Hristos”; 

Bucură-te, Sfinte Andrei, înţelept ierarh al lui Hristos! 


Condacul al 3-lea: 


Munţii Carpaţi, care înconjoară ca o cetate Ardealul străbun, 
păstorit de tine, Sfinte Andrei, niciodată nu şi-au închis porţile pen- 
tru fraţii români, renăscuţi din apă şi din Duh, de aceeaşi mamă — 
Biserica drept-măritoare, una, sfântă, sobornicească şi apostolică. 
Pe toţi i-ai povăţțuit, după porunca lui Hristos, să se iubească unul 
pe altul şi să cânte: Aliluia! 

Icosul al 3-lea: 


Ajungând, Sfinte lerarhe, întâi-stătător pe scaunul vlădicesc al 
Sibiului, ai împletit, mai întâi, credinţa cu fapta, pildă vie de trăire 
în Hristos făcându-te păstoriţilor tăi, ca, apoi, toată lucrarea ta, să- 
vârşită spre lauda Preasfintei Treimi, să devină îndreptar al Bisericii, 
spre folosul clerului şi al credincioşilor din vremea ta, dar şi al nos- 
tru, al celor care-ţi cinstim ostenelile, cântându-ţi unele ca acestea: 

Bucură-te, mare mitropolit al Transilvaniei; 

Bucură-te, cel ce temelia Ortodoxiei din Ardeal ai întărit; 

Bucură-te, cel ce cu sârguință în via Domnului ai lucrat; 

Bucură-te, că Bisericii îndreptar canonic de mare preţ ai lăsat; 

Bucură-te, cel care prima călăuză pastorală pentru clerul or- 
todox ai scris; 

Bucură-te, cel asemenea părinţilor, ce canoane şi rânduieli bi- 
sericeșşti ai aşezat; 

Bucură-te, cel ce viaţa ta, în lumina Scripturilor, ţi-ai îndreptat; 

Bucură-te, cel ce, „ştiind că zilele rele sunt, vremea ai 
răscumpărat”; 

Bucură-te, învăţător care în laude şi cântări duhovniceşti lui 
Dumnezeu I-ai liturghisit; 

Bucură-te, ostaş întrarmat cu armele adevărului şi platoşa 
dreptăţii; 

Bucură-te, rugător fierbinte către Dumnezeu, pentru ca iubi- 
rea Lui în lume să prisosească; 

Bucură-te, Sfinte Andrei, înţelept ierarh al lui Hristos! 


Condacul al 4-lea: 


Înălțatu-te-ai, Sfinte Andreie, păstorul cel sfinţit al Transilvaniei, 
nou Moise pe muntele faptelor bune, osebindu-te de lucrurile lumești 
şi trecătoare, în lumina Duhului Sfânt fiind; de aceea Dumnezeu te-a 
insuflat să alcătuieşti îndreptătoare rânduieli Bisericii noastre, după 
care şi noi viaţa ne călăuzim, cântând lui Dumnezeu: Aliluia! 


Icosul al 4-lea: 


Ca şi pe Pavel, Apostolul lui Hristos, aşa şi pe tine, Părin- 
te Andrei, nici primejdiile, nici prigonirile, nici amenințările cu 
moartea nu te-au despărţit de sfânta lucrare încredinţată ţie de 
Dumnezeu. Pentru aceasta, te lăudăm ca pe un mare apărător al 


Ortodoxiei şi ca pe un harnic lucrător în via Domnului, de unde 
ai smuls spinii şi pălămida semănate de vrăjmaşi, cântându-ţi, cu 
dragoste, unele ca acestea: 

Bucură-te, luceafăr răsărit spre izbăvirea neamului românesc; 

Bucură-te, că nimic nu te-a despărțit de dragostea lui Hristos; 

Bucură-te, orator luminat, care înțelepciunea acestei lumi ai 
nesocotit; 

Bucură-te, cel ce cu gândul la moarte şi la viaţa veşnică te-ai 
întrarmat; 

Bucură-te, cuvânt auzit în Transilvania şi în toate ţinuturile 
româneşti; 

Bucură-te, solul păcii, care vesteşti dumnezeiasca pace a lui 
Hristos; 

Bucură-te, mustrătorul celor ce pe Hristos Îl necinstesc; 

Bucură-te, cel ce ai ştiut că „a viețui este Hristos şi a muri câştig”; 

Bucură-te, chip, în care Hristos frumuseţea slavei Lui a 
zugrăvit; 

Bucură-te, sfeşnic cu lumina Ortodoxiei mărturisitoare 
împodobit; 

Bucură-te, locaş al Duhului Sfânt, de mireasmă duhovnicească 
umplut; 

Bucură-te, arhiereu a cărui „viaţă este ascunsă cu Hristos în 
Dumnezeu”; 

Bucură-te, Sfinte Andrei, înțelept ierarh al lui Hristos! 


Condacul al 5-lea: 


Pe înțeleptul păstor, luminat de Duhul Sfânt, pe Andrei, ierar- 
hul cel minunat al Ardealului, să-l cinstim în cântări duhovnicești, 
pentru că: ostaş neînfricat al lui Hristos s-a arătat, aducând pace 
cerească şi bună rânduială în Biserica drept-măritoare; ctitor de 
cultură românească, inspirat tâlcuitor şi cunoscător al Sfintelor 
Scripturi, pe care le-a răspândit, aducând laudă lui Dumnezeu, 
cântarea: Aliluia! 


Icosul al S-lea: 
Precum odinioară Sfinţii Trei Ierarhi, Vasile, Grigorie şi loan. 
un duh şi un cuget aveau prin sfinţenia vieţii lor, aşa şi tu. Părin- 
te Andrei, nu ai pregetat nicicum să păstrezi unitatea de credinţă 


şi de lucrare cu Sfântul Calinic al Râmnicului şi cu Melchisedec 
cel înțelept al Romanului, formând o troiță de arhierei, altoită pe 
viţa Hristos. Pentru aceasta poporul cel bine-credincios te-a cinstit, 
cântând, împreună cu noi, unele ca acestea: 
Bucură-te, ctitor de biserici şi de viață şi limbă românească; 
Bucură-te, întemeietorul multor şcoli pentru fiii neamului tău; 
Bucură-te, glas răsunător, care peste Carpaţi s-a auzit; 
Bucură-te, lumină, pe care întunericul nu o a cuprins; 
Bucură-te, cel ce conştiinţa unităţii de neam ai trezit; 
Bucură-te, cunoscător şi tâlcuitor al Sfintelor Scripturi; 
Bucură-te, cel ce ai păstrat comuniunea cu ierarhii Ortodoxiei 
româneşti; 
Bucură-te, că, „slujind oamnenilor, ai slujit lui Dumnezeu”; 
Bucură-te, cel ce de grijă neamului tău ai purtat; 
Bucură-te, că, prin vieţuirea ta curată, păcatul ai osândit; 
Bucură-te, că pururea în dragostea lui Hristos ai rămas; 
Bucură-te, că şi „mintea, şi trupul au slujit legii lui Dumnezeu”; 
Bucură-te, Sfinte Andrei, înțelept ierarh al lui Hristos! 


Condacul al 6-lea: 


Chemarea ta ca arhipăstor în scaunul mitropolitan al Sibiului, 
poporul cel bine-credincios a simţit-o ca pe o lumină trimisă de la 
Dumnezeu şi aşezată în sfeşnic — ale cărei raze au strălucit în tot ţi- 
nutul românesc, mângâind suflarea neamului —, pe care o înălță către 
lumina cea neînserată a dumnezeirii, cântând lui Dumnezeu: Aliluia! 


Icosul al 6-lea 


Un trunchi cu trei ramuri ai socotit, Sfinte Andrei, ţările româ- 
neşti. Pentru aceasta, scrierile tale, de Duhul Sfânt luminate, s-au 
răspândit în toate laturile pământului străbuni, hrănind duhovni- 
ceşte pe cei de aceeaşi credinţă şi simţire, statornicind rânduieli în- 
tre fiii neamului, care-ţi cântă aşa: 

Bucură-te, lumină aprinsă din raza luminii necreate a Prea- 
sfintei Treimi; 

Bucură-te, luminătorul poporului tău aflat în întuneric şi în 
umbra morţii; 

Bucură-te, cel ce te asemeni prin fapte Apostolului Andrei, cel 


întâi chemat; 


Bucură-te, întemeietor de mitropolie,asemenea Sfântului Ia- 
chint de Vicina; 

Bucură-te, ctitor de limbă românească, asemeni Sfântului 
Varlaam; 

Bucură-te, monah-teolog cu înaltă cugetare, ca şi Sfântul Gri- 
gorie Dascălul; 

Bucură-te, propovăduitor al cuvântului mântuitor, asemenea 
Sfântului Antim Ivireanul; 

Bucură-te, apărător al Ortodoxiei, cu Sfântul Mărturisitor lo- 
sif al Maramureşului; 

Bucură-te, rugător pentru neamul românesc, cu Sfinţii Paho- 
mie de la Gledin şi Calinic Cernicanul; 

Bucură-te, iscusit liturghisitor, întocmai cu Sfântul Dosoftei al 
Moldovei; 

Bucură-te, părinte al Ardealului, asemeni Sfinţilor Ghelasie de 
la Râmeţ, lorest şi Sava; 

Bucură-te, nestemată de mult preţ din cununa de sfinți ierarhi 
ai neamului românesc; 

Bucură-te, Sfinte Andrei, înţelept ierarh al lui Hristos! 


Condacul al 7-lea: 


Dacă ai primit toiagul păstoresc al înaltei slujiri arhiereşti, 
Sfinte Andrei, ai păzit turma cea cuvântătoare de lupii cei răpitori. 
Acest „toiag ţi-a fost reazem şi întărire” în ostenelile tale, iar „celor 
neascultători şi nestatornici, toiag de deşteptare şi cercetare”, îm- 
părțind astfel mila şi dreptatea în tot pământul Ardealului, cântând 
lui Dumnezeu: Aliluia! 


Icosul al 7-lea: 


Sub mantia şi omoforul tău, lerarhe prealuminate, s-au adăpos- 
tit toţi cei necăjiţi şi împovăraţi ai neamului românesc din Transil- 
vania străbună. Copiilor le-ai fost învăţător, bătrânilor sprijinitor, 
orfanilor părinte, bolnavilor doctor, săracilor hrănitor, dregători- 
lor povăţuitor, călugărilor şi preoţilor luminător, tuturor făcându- 
te toate, ca pe toţi să-i dobândeşti pentru Împărăţia lui Dumnezeu; 
pentru aceasta te lăudăm, cântându-ţi: 

Bucură-te, cel ce eşti pecetea dreptei credinţe a românilor 


ardeleni; 


Bucură-te, pom cu felurite roade din care se hrănesc cei 
credincioşi; 

Bucură-te, mâna prin care Hristos binecuvântează pe cei cu- 
raţi cu inima; 

Bucură-te, miel trimis de Dumnezeu în mijlocul lupilor; 

Bucură-te, martor al lui Hristos, care ai înfruntat nedreptatea; 

Bucură-te, cel ce pe vrăjmaşi i-ai adus la cunoştinţa adevărului; 

Bucură-te, cel ce din „plinătatea lui Hristos ai dobândit har 
peste har”; 

Bucură-te, glasul celor fără de glas şi sprijinul celor fără de 
ajutor; 

Bucură-te, vistierie nesecată pentru cei săraci şi oropsiţi; 

Bucură-te, pildă celor ce vor să urmeze lui Hristos spre dobân- 
direa vieţii veşnice; 

Bucură-te, părinte milostiv celor smeriţi şi îndelung-răbdător 
cu cei răuvoitori; 

Bucură-te, slujitor cu deplină înţelepciune, în credinţă, în iubi- 
re şi în sfinţenie; 

Bucură-te, Sfinte Andrei, înţelept ierarh al lui Hristos! 


Condacul al 8-lea: 


Dumnezeule, Cel ce eşti fără de început şi locuieşti în lumina 
cea neînserată, de unde priveşti spre cei smeriţi şi curaţi cu inima, 
atunci când ai binevoit, chemat-ai la Tine pe prietenul Tău, Andrei, 
cel încărcat de virtuţi, căruia i-ai zis: „Bine, slugă bună şi credin- 
cioasă, peste puține ai fost pus, peste multe te voi pune; intră întru 
bucuria Domnului tău”, îngerii cântându-Ţi: Aliluia! 


Icosul al 8-lea: 


Mare întristare a pricinuit poporului bine-credincios plecarea ta 
din această lume, vrednicule slujitor al lui Hristos, Sfinte Andrei! Dar, 
simțind că sufletul tău încărcat de roadele Duhului a fost aşezat în Ra- 
iul desfătării, s-a mângâliat şi a dat slavă lui Dumnezeu. Apoi, aşezân- 
du-ți trupul în mormânt nou, la Răşinari, a cântat laude ca acestea: 

Bucură-te, Sfinte, cel ce ai sfinţit cu trupul tău pământul 
străbun; 

Bucură-te, bob de grâu, în aşteptarea învierii, în pământ 


îngropat; 


Bucură-te, cel ce în ceruri comoara agonisită în viaţa de pe 
pământ ai aflat; 

Bucură-te, cel ce pururea Faţa lui Hristos, oglindindu-se în 
chipul tău, o vezi; 

Bucură-te, că Hristos, în chipul tău şi în faptele tale, S-a 
recunoscut; 

Bucură-te, cel ce în soborul arhiereilor mărturisitori ai fost 
rânduit; 

Bucură-te, că din potirul binecuvântat de Arhiereul cel Veşnic 
te împărtăşeşti; 

Bucură-te, cel ce te desfătezi în iubirea cea nemărginită a lui 
Hristos; 

Bucură-te, mijlocitor către Preasfânta Treime, întreit 
strălucitoare; 

Bucură-te, cel căruia Dumnezeu i-a descoperit din tainele Sale; 

Bucură-te, sălaş de harul Dumnezeiescului Duh sfinţit; 

Bucură-te, vistieria Sfintei Treimi. pricinuitoarea veşnicelor 
bunătăţi; 

Bucură-te, Sfinte Andrei, înțelept ierarh al lui Hristos! 


Condacul al 9-lea: 


Tu, Doamne, Dumnezeule, Cel ce eşti necuprins de gând, ne- 
văzut, neajuns, pururea fiind şi Acelaşi fiind, ai chemat la ceruri pe 
Sfântul Andrei, cel ce întru răbdare s-a ostenit să urce treptele de- 
săvârşirii către asemănarea cu Tine, Creatorul tuturor, ca să-l aşezi 
în soborul ierarhilor, pentru a-i cânta: Aliluia! 


Icosul al 9-lea: 


Sfinte al lui Dumnezeu, Andrei, păstorul cel bun şi vrednic în- 
tre mitropoliţii Ardealului, după trecerea ta la veşnicele locaşuri, 
poporul credincios te-a cinstit ca pe un mare apărător al Bisericii 
Ortodoxe şi cârmuitorul lui duhovnicesc, care l-ai condus către li- 
manurile mânturii cu învăţăturile şi rânduielile statornicite de tine. 
De aceea te cinstim, zicând aşa: 

Bucură-te, cel ce pururea în conştiinţa neamului nostru ai 
rămas; 

Bucură-te, cel ce la altarul ceresc pe cei ce te cinstesc îi 


pomeneşti; 


Bucură-te, izvor sfinţit de Hristos, din care curge mierea învă- 
ţăturii duhovniceşti; 

Bucură-te, vistierie de taină, în care Dumnezeu păstrează mană 
cerească; 

Bucură-te, far strălucitor, prin care Hristos trimite lumină pe 
pământ; 

Bucură-te, acoperământ ceresc, sub care se adăpostesc 
credincioşii; 

Bucură-te, comoară de mult preţ a credincioşilor ortodocşi; 

Bucură-te, că, în ceruri, prieten şi casnic al lui Dumnezeu te-ai 
făcut; 

Bucură-te, cel ce laudă Dumnezeului celui minunat întru Sfin- 
ţii Săi cânţi; 

Bucură-te, rugătorule fierbinte pentru fiii Bisericii strămoşeşti; 

Bucură-te, că lucrările tale au stat la temelia renașterii culturii 
neamului românesc; 

Bucură-te, floare rară, udată de roua Duhului Sfânt; 

Bucură-te, Sfinte Andrei, înțelept ierarh al lui Hristos! 


Condacul al 10-lea: 


Unitatea în duh cu ierarhii de acelaşi neam şi credinţă, în iubi- 
rea lui Hristos, pe care ai dobândit-o pe pământ, s-a desăvârşit în 
ceruri, pentru că iubirea nu cade niciodată. Bucurându-te, Sfinte 
Andrei, de desfătarea veşnicelor bunătăţi, trimite-ne şi nouă gân- 
dul unităţii de neam şi de credință, ca să putem cânta împreună cu 
tine: Aliluia! 


Icosul al 10-lea: 


Scrierile tale, Sfinte lerarhe, au statornicit dreapta credinţă a 
Bisericii lui Hristos, îndepărtând eresurile şi dezbinările între frați. 
Tâlcuite pe înțelesul tuturor credincioşilor, Sfintele Scripturi au 
adus lumină în toate ţările româneşti, iar Pravila bisericească alcă- 
tuită de tine a călăuzit vieţuirea creştină a neamului nostru. Pentru 
aceasta, după cuviinţă, îţi cântăm: 

Bucură-te, dascăl inspirat, care dreapta învăţătură ai 
propovăduit; 

Bucură-te, povăţuitor iscusit, care pe credincioşi la mântuire 


ai călăuzit; 


Bucură-te, sfințit arhipăstor, care binecuvântare de la Dumne- 
zeu ai adus; 
Bucură-te, cetăţean al cerului aşezat în soborul ierarhilor; 
Bucură-te, bucuria îngerilor şi nădejdea credincioşilor; 
Bucură-te, cunoscător şi împlinitor al cuvintelor vieţii; 
Bucură-te, suflet încărcat de roade, răsădit în grădina Raiului; 
Bucură-te, om ceresc şi cu suflet dumnezeiesc, iubit de Hristos; 
Bucură-te, cel ce bune aşezăminte Bisericii strămoşeşti ai lăsat; 
Bucură-te, cel ce împreună cu îngerii laudă Preasfintei Treimi 
aduci; 
Bucură-te, crin înflorit pe veşnicie, sădit în grădina Edenului; 
Bucură-te, prieten al lui Dumnezeu şi frate al nostru; 
Bucură-te, Sfinte Andrei, înţelept ierarh al lui Hristos! 


Condacul al 11-lea: 


De multe ori, Sfinţite Părinte Andrei, ai îngenunchiat, asemenea 
lui Solomon, înaintea locaşurilor de închinare pe care le-ai zidit şi 
le-ai sfinţit, rugând pe Domnul slavei să locuiască şi să privească cu 


ochi milostiv pe cei ce se roagă cu credinţă întru ele. Acum, fiind în 
ceruri, îngenunchezi înaintea scaunului de Heruvimi şi de Serafimi al 
Preasfintei Treimi şi te rogi să trimită îndurările şi milele Sale peste 
cei ce păstrează dreapta credinţă şi cântă lui Dumnezeu: Aliluia! 


Icosul al 11-lea: 


Nenumărate fapte luminate şi virtuţi alese ai împlinit pe pă- 
mânt, Sfinte Andrei, dar minunea care-ţi încununează chipul este 
aceea că, prin harul lui Dumnezeu, ai refăcut unitatea de neam şi de 
credinţă a poporului român bine credincios, nesocotit şi umilit de 
străini. Pentru aceasta îţi cântăm, ca unui mare ierarh al neamului 
românesc: 

Bucură-te, străjer neclintit la altarul Patriei străbune; 

Bucură-te, că mormântul tău din Răşinari ocroteşte glia 
strămoşească; 

Bucură-te, oştean apărător al candelei credinţei curate a nea- 
mului românesc; 

Bucură-te, ctitorul multor lăcaşuri de închinare în Transilvania; 

Bucură-te, auroră luminoasă care se întinde peste toate pro- 
vinciile româneşti; 


Bucură-te, veghetor asupra comorilor spirituale ale poporului 
român; 

Bucură-te, ocrotirea celor ce viețuiesc în curăţie şi înfrânare; 

Bucură-te, toiagul lui Dumnezeu pentru îndreptarea celor 
potrivnici; 

Bucură-te, cel ce insufii dregătorilor gânduri bune pentru Bi- 
serică şi neam; 

Bucură-te, cel ce umpli de bunătăţi cămările familiilor cu mul- 
ţi copii; 

Bucură-te, călăuzitorul tinerilor şi reazemul bătrânilor; 

Bucură-te, cel ce aduni pe cei risipiţi şi afli pe cei rătăciți; 

Bucură-te, Sfinte Andrei, înţelept ierarh al lui Hristos! 


Condacul al 12-lea: 


Sfinte lerarhe al lui Hristos, Andrei, roagă-te lui Dumnezeu să se 
împlinească cererile de folos ale tuturor celor ce cinstim cu dragoste 
numele tău; că, deşi ca oameni, am greşit, prin tine ne-am dobândit 
de la Mântuitorul sufletelor iertare şi multă milă, ca să ne învredni- 
cim a cânta Preasfintei Treimi, cu îngerii, cântarea: Aliluia! 


Icosul al 12-lea: 


Doamne, Dumnezeul nostru, pentru rugăciunile vrednicului 
Tău slujitor Andrei, cel Mare şi Sfânt, păstorul Transilvaniei bine- 
cuvântate de Tine, caută din înălțimea Sfântului Tău lăcaş şi revar- 
să asupra inimilor fraţilor noştri români de pretutindeni o picătură 
din harul Tău, ca să laude pe sfințitul Tău ierarh, zicând: 

Bucură-te, Sfinte Andrei, cel ce te rogi pentru unitatea poporu- 
lui român; 

Bucură-te, cel ce eşti doctorul celor bolnavi şi oropsiţi; 

Bucură-te, cel ce aduni în staul oile cele rătăcite; 

Bucură-te, că slobozeşti pe cei bântuiţi de duhuri necurate; 

Bucură-te, apărătorul orfanilor şi ocrotitorul văduvelor; 

Bucură-te, aducătorul de libertate celor din închisori și 
prigoniri; 

Bucură-te, izvor, din care curge milostivirea lui Dumnezeu 
spre noi; 

Bucură-te, că împlineşti rugăciunile folositoare celor ce alear- 


gă la tine; 


Bucură-te, lauda şi ocrotitorul cetăţii Sibiului; 

Bucură-te, ajutătorul celor ce doresc să fie fii ai luminii; 

Bucură-te, cel ce aduci pacea lui Hristos în Biserica 
drept-măritoare; 

Bucură-te, nădejdea noastră când ne vom întâlni cu Hristos; 

Bucură-te, Sfinte Andrei, înțelept ierarh al lui Hristos! 


Condacul al 13-lea: 


O, Sfinte Ierarhe Andrei, arhiereul lui Hristos, vrednic slujitor 
al Mitropoliei Transilvaniei, învățătorul cel duhovnicesc al bine- 
credincioşilor români, apărătorul neînfricat al Ortodoxiei, cel ce 
ai fost preamărit de Dumnezeu în ceruri, pentru mulțimea faptelor 
bune şi pentru povăţuirile tale lăsate moştenire nouă, fii rugătorul 
nostru înaintea scaunului Preasfintei Treimi, ca să ne scape de orice 
necaz, nevoie şi strâmtorare, pe noi, cei ce săvârşim sfântă pome- 
nirea ta, şi să ne mântuiască atunci când vom fi chemaţi din lumea 
aceasta în cea veşnică, unde îngerii cântă fără încetare: Aliluia! 


Acest condac se zice de trei ori. 


După aceea se zic iarăşi Icosul 1: Din fragedă copilărie... şi Con- 
dacul 1: Înțeleptului apărător al Ortodoxiei... 


Apoi se zice această 
RUGĂCIUNE 


Sfinte lerarhe Andrei — păstorul cel bun al Ardealului, lumi- 
nătorul şi dascălul drept-măritorilor creştini ai Bisericii lui Hristos, 
neînfricat apărător al Ortodoxiei, care ai risipit întunericul eresu- 
rilor, înţelept teolog al adevărului mântuitor, cunoscător şi tâlcu- 
itor al Sfintelor Scripturi, lumină aprinsă din lumina lui Hristos, 
apostol trimis de Dumnezeu în ţinuturile pământului transilvan să 
ocroteşti oile cele cuvântătoare ale neamului tău, asuprite de cei de 
alte seminţii, cel ce ai statornicit rânduieli noi pentru Biserica stră- 
moşească, minte luminată de Duhul Sfânt care a pătruns în adân- 
curile tainelor dumnezeieşti, Părinte al Părinților, care ai strălucit 
ca o lumină în sfeşnic pe care întunericul nu a cuprins-o, iubitor 
al ştiinţei de carte, dascăl şi luminător al tinerilor neamului tău 
—, ascultă-ne în ceasul acesta, pe noi, cei ce cinstim numele tău şi 


dorim să ne adăpăm din izvorul cel nesecat al înţelepciunii tale. 
Fii rugătorul fierbinte la Preamilostivul Dumnezeu pentru poporul 
român drept-credincios! Prin mijlocirea ta. apără oraşele şi satele 
ţării noastre de foamete, de furtuni năprasnice, de cutremure, de 
boli şi de răni aducătoare de moarte, de neînţelegeri între fraţi, de 
năvălirea altor neamuri asupra noastră şi de războiul cel dintre 
noi. Trimite de la Dumnezeu, peste ținuturile unde se preamăreşte 
numele Preasfintei Treimi, închinat în Trei Ipostasuri, binecuvânta- 
re şi pace cerească, iar creştinilor drept-măritori le ajută să rămâ- 
nă mădulare în parte ale Trupului Tainic al Mântuitorului Hristos. 
Întăreşte, prin puterea Duhului Sfânt, pe toţi fiii şi fiicele Bisericii 
noastre să ţină aprinsă în sufletele lor candela credinţei, să nu piar- 
dă nădejdea mântuirii şi să rămână în dragostea lui Hristos până 
în sfârşit. Prin lucrarea Celui de Sus, insuflă asupra tinerilor noştri 
duhul înțelepciunii şi al înţelegerii, care povăţuieşte pe calea cea 
dreaptă, pentru ca prin înţelepciune, viaţă bună şi dreaptă credinţă 
să fie ei bucurie părinților, întărire Bisericii şi ţării. 

Apără, Sfinte lerarhe, prin rugăciunile tale, pe cei fără de ajutor, 
bolnavilor le dă vindecare, săracilor şi celor oropsiţi, hrană şi adă- 
post; căsniciile le întăreşte, pe bătrâni şi pe neputincioşi sprijină-i, 
conducătorilor neamului şi celor din înalte dregătorii înţelepciune, 
dreaptă socoteală, gânduri bune pentru Biserica lui Hristos le dă- 
ruieşte. Pe cei rătăciți îi întoarce şi-i împreună cu sfânta, soborni- 
ceasca şi apostoleasca Biserică a lui Hristos, iar pe noi, pe toţi, ne 
călăuzeşte pe calea care duce spre Împărăţia Cerurilor, unde să ne 
împărtăşim, împreună cu tine, de bunătăţile cele veşnice, preamă- 
rind pe Tatăl, pe Fiul şi pe Sfântul Duh, Treimea cea nedespărțită, 
în vecii vecilor. Amin. 


Slujbele: Vecernia mică, Vecernia mare, Litia, Utrenia şi Acatistul Sfân- 
tului Ierarh Andrei (Şaguna), Mitropolitul Transilvaniei, au fost alcătuite de 
Preasfinţitul Părinte Ioachim Băcăuanul, după texte puse la dispoziție de Comi- 
sia liturgică a Arhiepiscopiei Sibiului şi de Înaltpreasfinţitul Părinte Laurenţiu, 
Mitropolitul Ardealului, Preşedintele Comisiei speciale a Sfântului Sinod pen- 
tru Canonizarea Sfinţilor Români. 

De asemenea, textele în discuţie au fost diortosite de către Înaltpreasfinţi- 
tul Dr. Laurenţiu, Mitropolitul Ardealului, Înaltpresfinţitul loan, Arhiepiscop al 
Harghitei şi Covasnei şi Arhid. loan LI. Ică jr. 


TOMOS SINODAL 


AL BISERICII ORTODOXE AUTOCEFALE ROMÂNE PENTRU CANONIZAREA 


SFÂNTULUI IERARH ANDREI ŞAGUNA, MITROPOLITUL "TRANSILVANIEI 


SFÂNTUL SINOD AL BISERICII ORTODOXE ROMÂNE, 


Preaiubitului cler, cinului monahal și drept-credincioșilor creștini din cuprinsul 
Patriarhiei Române, 


Har, milă şi pace de la Dumnezeu, iar de la Noi, părintești binecuvântări! 


Ştim că, pe cei pe care i-a cunoscut mai înainte, Dumnezeu mai înainte i-a şi 
rânduit să fie Învăţători, asemenea Fiului Său: „Căci cei care slujesc bine, rang bun 
dobândesc şi mult curaj în credința cea întru EHristos lisus. Punându-le înaintea fraţilor 
acestea, vei fi bun slujitor al lui FHristos Iisus, având ca brană cuvintele credintei și ale 
bunei învățături căreia ai urmat” (| Timotei 3, 13; 4, 6). 

Mai ştim că Domnul nostru lisus Hristos, cunoscătorul inimilor și al cugetelor 
oamenilor, a descoperit și a luminat în simpli pescari „comoara” și râvna apostoliei, iar 


după slăvita Sa Înălţare a cer, i-a trimis să binevestească Evanghelia la toate neamurile. 


Tot aşa, i-a ales Dumnezeu pe mulţi ierarhi, mărturisitori, mucenici și cuvioşi, care 
au fost cinstiţi și lăudaţi prin trecerea lor în rândul sfinţilor bineplăcuţi Lui, pentru că 
au învăţat, mărturisit şi apărat cu tărie credinţa cea adevărată, şi-au pus nădejdea în 
ajutorul Domnului, au fost plini de dragoste faţă de semenii lor. lar Dumnezeu, cu 
înțelepciunea Lui cea nepătrunsă și dragostea Sa nemărginită faţă de oameni, a ales, 
ca binevestitori ai Evangheliei Sale și păstori luminaţi peste obștea credincioșilor, slu- 
jitori vrednici ai preoţiei sfinţitoare. La șirul acestora s-a adăugat, în curgerea vremii, 
mulți sfinți şi mărturisitori din neamuri diferite, până la marginile pământului. Între 
ei, atotmilostivirea lui Dumnezeu şi evlavia poporului nostru au ridicat la cinste de- 
osebită, vrednică de viaţa și faptele lor, şi pe unii ierarhi, călugări şi drept-credincioși 
creştini de neam român. 

În rândul acestora se numără şi marele Mitropolit Andrei Şaguna de la Sibiu, 
care între anii 1848-1873 a păstorit pe drept-credincioşii ortodocși români din Iran- 
silvania. Credinţa sa ortodoxă, viaţa sa duhovnicească smerită și curată, slujirea şi dă- 
ruirea jertfelnică lui Hristos, prin împlinirea întreitei misiuni arhierești (învăţător, 
liturg și păstor), mai ales ca luminător și îndrumător spiritual al credincioşilor, prin ti- 
părirea Sfintei Scripturi și a cărților de cult necesare Bisericii, prin ctitorirea de lăcașuri 
sfinte, de aşezăminte de cultură și educaţie a neamului (biserici, schituri, mânăstiri, 
şcoli teologice și de învățământ), prin sprijinirea celor nevoiaşi și a celor dornici de 
învățătură, dar și prietenia sa cu mari ierarhi contemporani, precum Sfântul Calinic 
al Râmnicului, au rămas, până în zilele noastre, în amintirea şi evlavia bunilor creștini 


din Transilvania. 


Ţinând seama de viaţa sa sfântă şi de râvna lui mare pentru luminarea turmei 
sale duhovnicești şi de roadele minunate ale lucrării şi păstoririi sale duhovniceşti, pre- 
cum şi de cinstirea cu evlavie de către contemporani şi posteritate, până în zilele noas- 
tre, prin pomenirea sa în ziua de prăznuire a Sfântului Andrei, Apostolul românilor, 


Sfântul Sinod al Bisericii noastre a găsit că este bineplăcut lui Dumnezeu şi folositor 


obștii drept-credincioşilor, ca el să fie prețuit cu cinstirea cuvenită și să fie înscris în 
ceata sfinţilor ierarhi din calendarul ortodox. 

Drept aceea, pe temei canonic şi sinodal, chemând în ajutorul nostru puterea 
Celui Preaînalt, 


HOTĂRÂNM: 


De acum înainte părintele nostru, Mitropolitul Andrei Șaguna, să se numere îm- 
preună cu sfinţii și să se cinstească după pravilă în rândul Sfinţilor ierarhi din întreaga 
Biserică Ortodoxă Română cu numele de SFÂNTUL IERARH ANDREI ȘAGUNA, MITROPO- 
LITUL Î RANSILVANIEI. 

Pentru pomenirea sa statornicim ziua de 30 noiembrie a fiecărui an, urmând 
ca aceasta să fie înscrisă în sinaxar, în cărţile de cult, precum și în calendarul Bisericii 
Ortodoxe Române, urmând să fie cinstit împreună cu Sfântul Apostol Andrei, cel 
Întâi chemat, Ocrotitorul României. 

De asemenea, rânduim să se tipărească slujba şi viața SFÂNTULUI IERARH ANDREI 
ȘAGUNA, să i se zugrăvească icoana, care să fie primită cu toată evlavia de drept-cre- 
dincioşii creştini, iar chipul său să fie zugrăvit la loc potrivit, alături de ceilalți sfinți 
ierarhi de neam român, în bisericile care se vor ridica din temelie sau se vor zugrăvi de 
acum înainte. 

Şi pentru ca evlavia drept-măritorilor creştini să sporească prin cinstirea și che- 
marea în rugăciune a SFÂNTULUI IERARH ANDREI ȘAGUNA, mai rânduim ca el să fie și 
ocrotitor al unor biserici noi sau reînnoite. 

Pentru deplina statornicire a celor pe care le-am orânduit în chip canonic, am 
întocmit și întărim cu semnăturile noastre actul de față, ca TOMOS SINODAL DE CANO- 
NIZARE, adică de înscriere în rândul sfinţilor a părintelui nostru SFÂNTUL IERARH ANDREI 
ŞAGUNA, MITROPOLITUL TRANSILVANIEI, pentru a-l aduce la cunoștință preacucernicului 
cler, preacuviosului cin monahal și drept-măritorilor creştini din cuprinsul Patriarhiei 
Române. 

Harul Domnului nostru lisus Hristos și dragostea lui Dumnezeu Tatăl și împăr- 
tășirea Sfântului Duh să fie cu voi cu toţi! 


PREȘEDINTELE SFÂNTULUI SINOD AL BISERICII ORTODOXE ROMÂNE, 


TDANIEL 


Arhiepiscopul Bucureștilor, Mitropolitul Munteniei şi Dobrogei, 
Locţiitorul tronului Cezareei Capadociei și 
Patriarhul Bisericii Ortodoxe Române 


ARGUMENTE PENTRU CANONIZAREA 
MITROPOLITULUI ANDREI ȘAGUNA 


|. Anastasie Şaguna s-a născut într-o familie de aromâni ortodocși în orașul 
Mişcolț la 20 decembrie st. n. 1808; ambii bunici s-au numărat printre ctitorii biseri- 
cii „greco-valahe” din Mișcolţ, existentă și azi. 


2. În copilărie, din cauza greutăților de ordin financiar, tatăl său Naum a fost silit 
să treacă la catolicism; potrivit legilor în vigoare pe atunci, toţi copiii minori treceau la 
confesiunea tatălui; așa au ajuns copilul Anastasie împreună cu un frate și o soră să fie 
socotiți romano-catolici. La împlinirea vârstei de 18 ani — deci la majorat —, în pofida 
tuturor presiunilor şi promisiunilor, toţi cei trei copii au revenit la credinţa ortodoxă, 
îndemnați fiind mai ales de vrednica lor mamă, Anastasia. 


3. In 1829, după ce terminase cu rezultate excepţionale studiile de filosofie şi 
de drept la Universitatea din Pesta, tânărul Anastasie Şaguna s-a înscris la Seminarul 
teologic ortodox româno-sârb din Vârșeț, unde a studiat timp de trei ani. 


4. La vârsta de 24 de ani, a intrat ca „novice” în mănăstirea ortodoxă sârbă 
Hopovo, unde a fost tuns în monahism, sub numele Andrei, la 12 octombrie 1833, 
deci înainte de a fi împlinit vârsta de 25 de ani. Se pare că îndemnul de a face studii 
teologice și de a se călugări a venit din partea mamei sale. 


5. A slujit Biserica Ortodoxă — sârbă, iar din 1846 cea română — timp de 40 de 
ani, până la moartea sa (16/28 iunie 1873), ca monah (1833), ierodiacon (februarie 
1834), ieromonah (21 iunie 1837), protosinghel (1838), arhimandrit (1842), ca egu- 
men al unor mănăstiri sârbești, ca „asesor” (consilier) la Mitropolia din Carloviţ și ca 
profesor la Seminarul teologic de acolo, ca vicar general al Episcopiei Transilvaniei 
(august 1846), ca episcop al Transilvaniei (hirotonit la 18/30 aprilie 1848), apoi ca 
mitropolit (12/24 decembrie 1864), deci în Biserica românească a slujit 27 de ani, 
dintre care 25 ca arhiereu. 


6. A organizat Biserica Ortodoxă a Transilvaniei, încât în urma eforturilor sale, a 
fost reînfiinţată vechea ei Mitropolie (desfiinţată de autorităţile habsburgice în 1701). 
Tot el a dat acestei Mitropolii cea mai democratică şi mai corespunzătoare legislaţie 
prin Statutul Organic din 1868, ale cărui principii vor sta la baza altor legiuiri în cadrul 
Bisericii Ortodoxe Române chiar și după realizarea unităţii statale din 1918. 


7. A reorganizat — pe baza unor principii moderne — învățământul teologic din 
Ardeal prin Institutul Teologic-Pedagogic din Sibiu, care îşi continuă activitatea — în 
alte forme — până în zilele noastre. De atunci şi până azi au absolvit această școală 


mii de tineri care au devenit preoţi la parohii din Ardeal, iar după 1918 şi în alte 
zone ale ţării. 


8. A organizat și alte instituţii culturale românești care, de asemenea, își conti- 
nuă activitatea — în forme adecvate timpului — până astăzi: Liceul „Andrei Şaguna” 
din Braşov, Colegiul Pedagogic „Andrei Șaguna” din Sibiu, Liceul „Avram Iancu” din 
Brad, o şcoală „reală-comercială” în Braşov și aproximativ 800 de şcoli primare în- 
drumate de Biserică, în toată Arhiepiscopia Sibiului. Prin aceste școli s-a menţinut 
credinţa ortodoxă, dar și neamul nostru din Ardeal şi Banat. 


9. A înfiinţat şi alte instituţii de cultură care continuă să activeze până azi între 
care şi Tipografia eparhială (în care a tipărit aproximativ 200 de titluri de lucrări) şi a 
avut un rol decisiv la înființarea Astrei (Asociaţiunea Transilvană pentru Literatura și 
Cultura Poporului Român din Transilvania), fiind primul ei preşedinte. 


10. Sub raport editorial, a tipărit absolut toate cărţile de slujbă, unele în mai 
multe ediţii, precum și Bib/ia de la Sibiu din 1858, volume de predici, ziarul „Telegra- 
ful Român”, care apare neîntrerupt din 1853, Calendarul (Îndrumătorul bisericesc), din 
anul 1852 până azi, manuale pentru școlile „poporale” românești, cărți de rugăciuni și 
de îndrumare duhovnicească (între care şi Mărturisirea ortodoxă a sfântului mitropolit 
Petru Movilă. 


11. A elaborat manuale pentru studenţii teologi și preoţi, care vor fi folosite mult 
timp în Ardeal: Elementele Dreptului canonic, Enhiridion de canoane, Compendiul de 


Drept canonic, Istoria bisericească universală, Manual de studiu pastoral etc. Prin toate 
acestea, Andrei Şaguna poate fi considerat ca un adevărat „Părinte” al teologici moder- 
ne româneşti. 


12. A sprijinit cu burse numeroși tineri, fie pentru studii teologice, fie cu alt 
profil, din care s-a format elita culturală a Ardealului de până în 1918; mulți dintre ei 
au avut un rol important în realizarea Unirii din 1918. 


13. Sub raport social, a sprijinit în permanenţă pe păstoriţii săi, prin colecte or- 
ganizate în parohii pe seama celor aflaţi în suferinţe după incendii sau inundaţii, prin 
îndrumarea copiilor de ţărani la meserii, prin ajutorarea văduvelor şi a orfanilor după 
înăbușirea Revoluţiei din 1848. 


14. S-a implicat şi în problemele naţional-politice ale românilor transilvăneni, 
fiind preşedinte al Adunării naţionale a românilor de pe Câmpia Libertăţii de la Blaj 
din 3/15 mai 1848 şi delegat al acestei Adunări la Curtea Imperială din Viena pentru 
a prezenta doleanţele naţiunii române. Mai târziu, a fost ales membru în Dieta Unga- 
riei, în Dieta Transilvaniei și în Senatul imperial din Viena. 


15. A acordat ajutoare în bani pentru refacerea bisericilor distruse de revoluţi- 
onarii maghiar în 1848, a stăruit pentru construirea de biserici noi, clădiri școlare și 
case parohiale în cât mai multe parohii. EI însuși este ctitorul bisericii din Gușteriţa, 
azi cartier al Sibiului. 


16. În pofida conjuncturii politice de atunci, a contribuit la menţinerea legătu- 
rilor culturale și spirituale cu românii din Ţara Românească şi Moldova, mai ales prin 


legăturile sale directe cu ierarhi și călugări de acolo: mitropolitul Nifon, episcopul 
Calinic cel Sfânt de la Râmnic, fraţii arhierei Neofit și Filaret Scriban, stareţul Neonil 
de la mănăstirea Neamţ și alții. 


17. A fost un bun păstor de suflete, păstrând legături permanente cu clerul şi 
credincioșii săi, cărora le trimitea în fiecare an pastorale la Paşti şi la Crăciun — deci 
peste 50 —, dar și în alte împrejurări. 


18. Era un desăvârşit predicator, lucru dovedit de numeroasele predici pe care 
le-a tipărit spre a veni în ajutorul preoţilor-parohi. Se ştie că slujea mereu în duminici 
şi sărbători, fie în bisericile sibiene („Buna Vestire”, „Din Groapă”, „Schimbarea la 
Faţă” din „Cetate”, care i-a devenit „catedrală” după 1860), fie în alte localităţi (Răși- 
nari, Sălişte, Sf. Nicolae din Brașov — Șchei etc.). 


19. În zilele în care nu slujea era prezent la vecerniile şi slujbele din Postul Paş- 
tilor care se săvârșeau în biserica „Schimbarea la Faţă”. Contemporanii săi spun că 
era un bun cunoscător al tipicului, încât de multe ori dădea îndrumări tipiconale 
teologilor care cântau la strană. Dimitrie Cunţan, pe care l-a sprijinit în acţiunea de 
introducere a cântărilor bisericeşti specifice Ardealului în toate parohiile — scria că în 
ultimele luni de viaţă, când nu mai putea participa la slujbe, chema pe duhovnicul său, 
ieromonahul Gherman, să facă litughie în „capela” sa din reşedinţă. 


20. Avea un program riguros de rugăciune, în fiecare dimineaţă de la 5 la 7, lu- 
cru confirmat de cei care s-au ocupat de personalitatea sa. 


21. A refuzat demnitatea de mitropolit al tuturor românilor ardeleni, dacă ar 
trece la unirea cu Biserica Romei, cum îi propunea Alexandru Sterca Șuluţiu, viitor 
mitropolit la Blaj; aceste lucruri le mărturisește Şaguna însuși în Memoriile sale. Este o 
mărturie clară asupra ataşamentului său faţă de Ortodoxie. 


22. În tot timpul vieţii, a dat dovadă de o smerenie cu adevărat călugărească. 
Acest lucru rezultă din faptul că în 1871 a refuzat să participe la serbările organizate 
cu prilejul aniversării a 25 de ani de la venirea lui în Ardeal, declarând: „Voi petrece 
acea zi în rugăciune, post și ca astfel să mulțămesc lui Dumnezeu pentru toate facerile 
de bine ce le-au revărsat peste Biserica şi națiunea noastră românească în decurgerea 
acestor 25 de ani”. lar prin testament a dispus să i se facă o înmormântare simplă, 
„fără pompă, fără muzică şi fără predică”, prohodit doar de ieromonahul Gherman, 
duhovnicul său. 


23. S-a bucurat de o cinstire deosebită nu numai din partea contemporanilor, 
dar mai ales a urmașilor, lucru dovedit de numeroasele studii care s-au scris despre el, 
atât de români cât și de străini: Nicolae Popea, Ilarion Pușcariu, loan Lupaș, Gheorghe 
Tulbure și mulți alții; o lucrare recent publicată de Biblioteca Astra din Sibiu men- 
ţionează peste 1750 de titluri de cărţi, studii şi articole scrise despre Andrei Şaguna. 
Despre nici un alt ierarh român nu s-a scris atât de mult. 


24. Personalitatea sa a fost pusă în lumină chiar de oameni de cultură şi teologi 
străini, începând cu episcopul evanghelic luteran Georg Daniel Deutsch şi profesorul 


Alois Sentz din Sibiu, care i-a tradus două manuale în limba germană (unul tradus 
apoi în rusește); în zilele noastre a scris mai multe studii despre el istoricul american 
Keith Hitchins, profesor la Universitatea statului Iillinois (cele mai multe traduse și în 
româneşte), precum și pastorul evanghelic-luteran Johann Schneider din Germania. 


25. A fost cinstit de 135 de ani încoace mai ales de credincioşii din Sibiu şi 
Braşov, dar şi de cei din Răşinari, unde şi-a ales singur locul de veşnică odihnă. De 
135 de ani încoace se fac mereu pelerinaje la mormântul său, cu slujbe de pomenire şi 
cuvântări omagiale. 


Încă din 1880, scriitorul loan Slavici a scris o mică lucrare despre Şaguna, în care 


a scris: „astăzi chiar creştinii ortodocşi din Ardeal îl socotesc între sfinţi” (rev. „Convorbiri 
Literare”, an. 14, 1880, nr. 1, p. 5-21 şi extrasul: „Arhiepiscopul și metropolitul An- 
dreiu baron de Șaguna”, Sibiu, 1880, p. 76). 

Din toate acestea, se desprinde Ortodoxia credinţei sale, slujirea lui neîncetată la al- 
tar, propovăduirea Cuvântului Evangheliei prin predici şi prin cărți tipărite; îndrumarea 
clerului şi a credincioşilor săi prin pastorale, slujirea întregului neam românesc prin şcoli 
şi alte instituţii de cultură. 

Pentru toate acestea, considerăm că acum, la împlinirea a 200 de ani de la naş- 
tere şi a 135 de ani de la trecerea lui la cele veșnice, Andrei Șaguna poate fi trecut 
în rândul sfinţilor, cu prăznuire în ziua de 16 sau 28 iunie. El nu este cu nimic mai 
prejos decât marii ierarhi-cărturari canonizaţi de Sf. Sinod în ultimii ani: Iachint de 
Vicina, Varlaam și Dosoftei al Moldovei, Antim Ivireanul şi Grigorie Dascălul al Ţării 
Româneşti sau Sfântul Calinic al Râmnicului. A apărat și el dreapta credinţă în faţa 
acţiunilor prozelitiste ale Bisericii unite, așa cum au făcut și înaintașii săi în scaunul 
de mitropolit al Ardealului, Ilie lorest şi Sava Brancovici în faţa prozelitismului calvin 
maghiar. 

Considerăm că aceeași cinstire se cuvine şi mamei sale Anastasia, care — ca și 
mamele unora din marii Sfinţi Părinţi ai Bisericii —, nu s-a recăsătorit după ce a rămas 
văduvă, ci şi-a dedicat întreaga viaţă pentru creşterea celor trei copii, ea fiind aceea care 
s-a împotrivit cu energie încercărilor autorităţilor timpului de a-i trece copiii la Bise- 
rica Romano-Catolică. Ea a fost aceea care l-a sfătuit pe fiul ei Anastasie să facă studii 
de teologie și să intre în cinul monahal. Datorită ei, Biserica Ortodoxă din Ardeal va fi 
păstorită de cel mai strălucit ierarh pe care l-a avut în tot decursul istoriei, mitropolitul 
Andrei Șaguna. 


Sibiu, 30 noiembrie 2008, 
La praznicul Sf. Apostol Andrei, cel întâi chemat 
Pr. Prof. Mircea Păcurariu 


COMISIA SINODALĂ PENTRU CANONIZAREA SFINȚILOR ROMÂNI 
STUDIU DOCUMENI 


MITROPOLITUL ANDREI ȘAGUNA; 
O VIAŢĂ DE SFINȚENIE 


Într-o zi de sâmbătă, la 16/28 iunie 1873, restauratorul Mitropoliei ortodoxe a 
Ardealului, Andrei Şaguna, rostea vicarului și ucenicului său apropiat, Nicolae Popea, 
următoarele cuvinte: „Cu mine e gata, Nicolae! Ce va vrea Dumnezeu, toate sunt în 
ordine. Fiţi pe pace, aveţi-vă bine, nu vă sfădiţi!”!. Au fost ultimele sale vorbe înainte 
de a trece la cele veşnice, cuvinte cu adevărat părintești, un adevărat testament al celui 
mai important ierarh care a condus Ortodoxia transilvăneană, de la începuturi și până 
în zilele noastre. 

Personalitatea mitropolitului Şaguna este într-atât de complexă, încât, după pri- 
ma monografie ce i-a fost dedicată și care a fost redactată chiar în anul despărțirii 
sale de această lume, au mai fost tipărite aproximativ 1750 de titluri de cărți, studii 
şi articole scrise despre Andrei Şaguna (consemnate într-o lucrare recent publicată de 
Biblioteca Astra din Sibiu). Despre nici un alt ierarh român nu s-a scris atât de mult și 
nici un alt arhiereu nu s-a bucurat de o aşa mare atenţie din partea posterităţii. Loate 
aceste lucrări au analizat bogata activitate politică, socială, bisericească a mitropolitu- 
lui Şaguna, abordând însă mai puţin aspectele spiritual-duhovnicești ale vieţii marelui 
ierarh. Însă trebuie subliniat faptul că astfel de realizări mari în planul existenţei văzute 
sunt rodul bogăției sale sufleteşti și vorbesc despre împlinirea vocației apostolice a ma- 
relui ierarh ardelean. Urmașul său de după o jumătate de veac, mitropolitul Nicolae 
Bălan, a atras atenţia că „Șaguna a fost — mai presus de toate — preot. Nu teolog, nu 
om al şcoalei, nu bărbat al vieţii publice, ci înainte de toate a fost un caracter de preot 
clădit în totul pe temelia Evanghelici”?. Este mărturia care îl caracterizează pe deplin 
pe marele Apostol al românilor transilvăneni. 


1. Receptarea ierarhului Șaguna de către contemporani și posteritate 


După cum arată biograful său, Popea, mitropolitul Şaguna s-a bucurat de o mare 
cinstire din partea păstoriţilor săi și şi-a câştigat un mare respect din partea înaltelor 
personalităţi politice din spaţiul românesc și din întreaga monarhie habsburgică. 

„Iar Biserica și națiunea, poporul român peste tot, îl iubea şi venera cu pietate până 
la adorațiune. Rari români vor mai fi fost în trecut, să zic şi aici, care să fi avut atâta 
încredere, vază şi influență la popor ca mitropolitul Șaguna... Nenumărate sunt manifes- 


Studiu realizat în colaborare cu Conf. Univ. Dr. Paul Brusanowski. 
N. Popea, Archiepiscopul și metropolitul Andreiu baron de Șaguna, Sibiu, 1879, p. 60. 
Nicolae Bălan, „Mitropoliţii noştri despre Şaguna”, în grupajul din Revista Teologică, nr. 6-7, 


1923, p. 178. 

tațiunile de recunoștință și multămită din partea românilor către conducătorul destinelor 


lor, către făcătorul lor de bine, în modul cel mai expresiv şi entuziastic chiar >. 
Nu este de mirare, în aceste condiţii, că, „oază cu moartea mitropolitului Șaguna, 
se stinse steaua cea mai mare, luceajărul cel mai luminos pe orizontul natiunii române. 


Nu e de mirare deci, dacă toate se îmbrăcară în doliu: Biserica în doliu, națiunea în do- 
liu, şcoala în doliu! Toți, din toate părțile, români şi străini, mari şi mici, din apropiere şi 
îndepărtare, se grăbeau a-şi exprima condoleanţe în diverse moduri *. 

"Toate ziarele au tipărit lungi şi elogioase necrologuri, adeverind cinstirea de care în- 
cepea să se bucure mitropolitul Andrei în posteritate. De exemplu, în revista Gura sarii 


de la Arad cu aceste cuvinte era deplânsă trecerea la cele veşnice a marelui ierarh ardelean: 


„A murit mitropolitul Andrei: cei rămaşi în viață vor îmbrăca doliu, îl vor înmormân- 
ta şi vor cânta imnuri de mărire. Și a lui moarte e ocaziune de sărbătoare jalnică. 

Sufletele mari au însă un semn, al lor propriu: a lor moarte este bogată în urmări. O! 
Mari sunt cei aleşi: chiar şi moartea lor este un câştig pentru poporul din care făceau parte! 

Numai în întuneric ştim ce este lumina; numai când nu sunt mai mult, ştim ce am 
pierdut în oamenii mari ce am avut. Mitropolitul Andrei nu este mai mult: acuma, şi nu- 
mai acuma ştim cine a fost mitropolitul Andrei, acuma, când, lipsind omul, privim numai 

faptele lui, numai rezultatul lucrării sale, numai ideile ce ni s-au bărăzit de la dânsul. 

Iată semnul oamenilor mari: la moarte, cuprinsul sufletului lor devine o parte a bogăției 
sufleteşti a poporului întreg, la moarte plângem pe aceia, pe care i-am prigonit în viață, după 
moarte ridicăm monument de piatră acelora asupra cărora în viață am aruncat piatra... 

Mitropolitul Andrei a trăit în mijlocul nostru şi întreaga lui viaţă tuturora ne este Cunoscu- 
ză. El nu a trăit într-un cerc, ci în poporul întreg; lui toţi î-am fost deopotrivă aproape, toți deo- 
potrivă departe. Nimeni nu întreabă cine a fost; nimeni nu întreabă ce a fost. Toți ştim ce a Jost 
el pentru noi... Lucrarea lui nu putu fi decât folositoare; el ni se îvi ca trimis de Providenţă. .. 
Mitropolitul Andrei este mort: dar el în veci va trăi în aceea ce am moștenit de la dânsul. 

Nu plângem momentul sărbătoresc al înmormântării lui; nu prin lacrimi se arată 
multumita urmaşilor către oamenii mari: să îngenunchem cu pietate, păstrând în sufletele 
noastre tot ce ne-a rămas de la dânsul. 

Firea lui totdeauna să rămână păstrată în gândirea poporului român”. 


Pe de altă parte, în numeroase publicaţii româneşti au fost tipărite poezii fune- 
bre, imnuri de cinstire a marelui ierarh, apărând un cult al personalităţii mitropolitu- 
lui Andrei, nu în timpul vieţii sale, ci după trecerea la cele veșnice. Biograful Popea a 
prezentat doar un exemplu de astfel de poem funebru: 


MEMORIEI METROPOLITULUI ANDREIU 


Ca trăsnetul ce cade din viscolul cu nor, 
O ştire-ngrozitoare străbate în popor, 
E mort Andrei Șaguna, Metropolitul mare! 
Ce-a fost națiunii sale un geniu de scăpare, 
Și mii de inimi triste cu ochi lăcrămători, 
Suspine grele-ndreaptă l-al lor archipăstor! 


3 N. Popea, op. cit., p. 338. 
* Ibidem, p. 355. 
5. Telegraful Român, nr. 52, din 1873. 


Biserica-ortodoxă cu credincioşi români, 

A fost hulită, ca-n veacuri de păgâni, 
Prădată de-a ei drepturi din legi creştine 
Si-adusă la umilință sub cârmele străine. 

Dar Dumnezeu trimise un brav archipăstoriu 

Ce se făcu prin luptă al ei restituitor! 


Și clerul cu-a sa soartă, de coabe rele-urzit 
Să fie-n întuneric, sărac, disprețuit, 
Prin EL speranţa dulce de ziuă mai senină, 
Căci i-a deschis şi calea la mândru viitoriu, 
Să aibă turma bună un venerat păstoriu. 


Acestea nu sunt toate,căci este foarte mult, 
Aceea ce bărbatul dorit a [ăcut. 
Istoria românească cu Jală ne va spune 
Că ce fusese dânsul la dulcea sa naţiune?! 
De-atâtea institute întâiul fundatoriu, 
De-atâta-nteligență părinte crescătoriul 


Dar vai! Că-n astă criză, cârmaciul tăbărit 
Scăpa din mână vâsla şi luntrea s-a izbit, 
Cea luntre ce purtase în sânu-i pe națiune, 

Și ce-o conduse dânsul cu multă-nţelepciune, 


Ah! Doamne! Fii cu milă de-al Tău sărman popor, 
Mai dă-i Tu înc-o dată așa archipăstor! 


Cultul personalităţii mitropolitului Andrei existat în popor, a fost receptat și de 
conducerea Bisericii ardelene. Sinodul arhidiecezan din anul 1874 a decis păstrarea în 
eternitate a memoriei mitropolitului Andrei: 


„Sinodul archidiecezan, întru eternizarea numelui marelui Andrei, întâiul 
Arhiepiscop şi Mitropolit al românilor de religie greco-ortodoxă din Ungaria şi Transilvania, 
după restaurarea vechii noastre mitropolii, prin el însuși, declarând acest sinod că atât nu- 
mele acestuia, al repauzatului arhipăstor, îl va păstra pentru tot viitorul în sfântă aducere- 
aminte, precum şi faptele şi lucrările lui şi direcțiunea dată de el Bisericii noastre o va privi 
de model în viitor. Sinodul conclude: 

1. Ca în tot anul, de ziua Sf. Apostol Andrei, în fiecare biserică din Arhidieceză, să 
se serbeze parastas pentru sufletul marelui defunct în eternitate. 

2. Ca să î se ridice şi aşeze la un loc, ce se va determina mai târziu, un monument 
corespunzător, şi adică prin contribuţii benevole. 

Cu punerea în lucrare a acestor două concluse să se însărcineze Consistoriul arbidie- 
cezan; şi acelea să se comunice şi cu Sinoadele eparhiilor sufragane şi să se aducă la cunoş- 
tința Congresului nostru proxim Naţional- Bisericesc. 

3. Ca Institutul seminarial pedagogico-teologic din Sibiu, ca unul din actele mărețe 
ale neobositelor stăruințe şi sacrificii ale repauzatului, să poarte de aici încolo numele de 
Seminarul Andreian *. 

Protocolul Sinodului Archidiecezan greco-oriental din Transilvania, ținut la anul 1874, conclus 19, p. 29. 


Hotărârea Sinodului arhidiecezan din 1874 a fost respectată până în ziua de 
astăzi. Nu doar că Facultatea de Teologie din Sibiu poartă numele „Andrei Șaguna”, 
dar, an de an, la 30 noiembrie, de ziua Sf. Andrei, au loc parastase de pomenire a mi- 
tropolitului, la urma cărora se cântă și imnul compus de Dimitrie Cunţan, pe versurile 
asesorului (consilierului) Zaharia Boiu: 


Românime mult cercată, Unde-s lacrămi, unde-i jale, 
Pune doliu înnoit; Juste cum sunt ale tale?! 
Că pierduşi o stea din ceriu-ți, Unde e al lor finit? 

Pe Andreiu metropolit! Ah, Andrei a adormit! 
Da, Andrei întâiu chematul, 
Da, Andreiu adânc ofiatul, 
Ce ca viata-și Te-a iubit, 
Ah, Andrei a adormit! 


O! Părintele-ndurării, 
Cel-ce totul cârmuieşti, 
Care şi-n cercări profunde 
Totdeauna ne iubesti, 
Viaţa lui de Japte-nalte, Pre Andreiu îl odihneşte, 
Ca diamante, şir de şir; Unde viata înfloreşte! 
Moartea lui în suferinte, Nemurirea şi-a gătit; 
Moarte sfântă de martir! Da, Andrei, Tu n-ai murit! 


Într-adevăr, în conştiinţa credincioşilor ortodocși ardeleni, mitropolitul Andrei n-a 
murit. Sentimentul de preţuire faţă de mitropolitul Andrei s-a transformat curând în 
cinstire şi chiar într-un cult al sfinţeniei sale. De 135 de ani încoace se fac mereu peleri- 


naje la mormântul său, cu slujbe de pomenire și cuvântări omagiale. Mitropolitul Andrei 
Şaguna a început să fie considerat Mesia al românilor ardeleni ortodocși, după cum a 
menţionat chiar Joan Slavici, într-un articol din anul 1880: „FI /e-a venit ardelenilor ca 
un om trimis de la Dumnezeu și ardelenii au cunoscut că s-a ivit un Wlesia în mijlocul lor”. 

În același articol, același prozator transilvănean menţiona că „astăzi chiar creștinii 
ortodocși din Ardeal îl socotesc între sfinți ”*. lar trei decenii mai târziu, istoricul /Vicolae 
Iorga depunea mărturie asupra faptului că „puține nume sunt așa de populare în Ardealul 
românesc, ca al lui Saguna. Chipul lui cu ochii strălucitori şi larga barbă răsfirată e în 
mintea tuturora, şi în conștiința generală a intrat faptul definitiv că acest maiestuos bătrân 
a fost de pe scaunul său de arhiereu, ca de pe un tron de rege, un cârmuitor de oameni şi 
un îndreptător al vremurilor, cărora nu li s-a supus ca exemplarele obisnuite ale omenirii, 
ci le-a întors de pe povârnișul lor, spre culmea lui. Cât se va vorbi limba noastră și cealaltă 
limbă a sfinților părinți, ARDELEANUL de LEGEA RĂSĂRITULUI — şi poate mâine 


și cel unit cu Roma — va ține minte acest Japt>. 


2. Sfinţenia vieţii marelui arhiereu transilvănean Andrei Șaguna 


De-a lungul veacurilor, consensul Bisericii a receptat în rândul sfinţilor nume- 
roşi credincioşi simpli şi personalităţi eclesiastice cât se poate de diferite. Unii au fost 


7 Convorbiri Literare, an. 14, 1880, nr. |, p. 5-21 (mai exact p. 14-15) şi extrasul: Arhiepiscopul și me- 


tropolitul Andreiu baron de Saguna, Sibiu, 1880. 
5 Ibidem. 
9 N. Iorga, „Andreiu Șaguna”, în Semănătorul, an. II, nr. 50, 14 decembrie 1904. 


ridicaţi de poporul credincios în rândul sfinţilor datorită dârzenici și consecvenţei cu 
care au apărat învăţătura de credinţă ortodoxă împotriva ereziilor. Apoi, numeroşi 
pustnici și părinţi filocalici au fost consideraţi sfinţi datorită vieţii lor alese şi pline 
de virtuţi, datorită retragerii lor în pustie şi dedicării vieţii lor, în post şi rugăciune, 


lui Dumnezeu. În al treilea rând, a fost recunoscută și sfințenia anumitor membri ai 


Bisericii care au folosit poziţia lumească, seculară, la care i-a ridicat Dumnezeu pentru 
a ajuta Biserica lor, apărând-o de persecuții şi de decădere, prin mijloace care pot fi 
considerate ca fiind mai puţin spirituale (și mai degrabă lumești, ba chiar politice). 
Privit din punct de vedere istoric, se poate afirma că Biserica a ţinut cont de 
faptul că toţi cei care au fost recunoscuţi ca sfinţi au trăit nu pentru ei, ci pentru 
Dumnezeu și pentru Biserică, indiferent de direcţia concretă în care a fost îndreptat 
acest sacrificiu de sine (apărarea învăţăturii de credinţă ortodoxă, ori apărarea comuni- 
tăţii bisericești faţă de potrivnici şi salvarea ei, prin mijloace politice, de la persecuții). 
Cercetând biografia mitropolitului Andrei Şaguna, putem afirma că o astfel de 
bogată activitate socială, politică și culturală nu este decât rodul vicţii sale spirituale 
profunde, reflexul iubirii de Dumnezeu şi de semen. Toate actele vieţii sale poartă am- 
prenta sinergici, toate sunt dumnezeiești și omeneşti în același timp. Harisma marelui 
ierarh a fost un activism închinat neamului său, după cum îl caracterizează istoricul 
american Keith Hitchins, care aprecia în acești termeni personalitatea marelui ierarh: 


„Prin temperament, el era un chip admirabil pentru a conduce o misiune socială, dina- 
mică din partea Bisericii. Era din fire activist, şi întreaga sa carieră a fost închinată asezării lu- 
crurilor în ordine, sistematizării şi codificării. Viaţa sa nu a fost una de contemplație. Mai de- 
grabă, el a căutat implicarea în viață şi şi-a aflat cea mai mare satisfacție în serviciul public”. 


Mărturiile numeroase ale posterităţii privind viaţa şi activitatea mitropolitului 
Andrei Şaguna sunt pe deplin dovada roadelor virtuţilor pe care marele ierarh le-a 
cultivat în sufletul său prin viață liturgică și ascetică. Tocmai de aceea, vom sublinia 
religiozitatea profundă și viaţa duhovnicească deosebită a mitropolitului, ca apoi să in- 
sistăm, în a treia parte a lucrării noastre, asupra aspectelor practice și asupra activității 
sale misionar-bisericeşti, arătând cum acţiunile sale concrete au salvat Biserica de la 
soarta tristă pregătită de potrivnicii ei. 

Am prezentat mai sus consideraţiile mitropolitului Nicolae Bălan cu privire la 
slujirea arhierească îndeplinită de înaintașul său, mitropolitul Andrei. Astfel, acesta a 
fost înainte de toate preot, arhiereu al Bisericii sale. Se cuvine, așadar, să ne aplecăm 
puţin asupra modului în care ierarhul ardelean și-a îndeplinit cele trei slujiri arhierești: 
cea sacramentală, cea învăţătorească şi cea conducătoare. 


4) Slujirea sacramentală a mitropolitului Andrei — arhiereu al Bisericii sale 
și om duhovnicesc 


Biografiile mitropolitului Andrei atestă profunda religiozitate, precum și adânca 
sa spiritualitate. Astfel, avem cunoştinţă de faptul că, înainte de toate, mitropolitul 


10 K. Hitchins, Ortodoxie şi naționalitate. Andrei Șaguna şi românii din Transilvania. 1846-1873, Bu- 


curești, 1995, p. 293. 


Andrei a fost un mare /irurghisitor, acordând atenţie chiar și respectării amănuntelor 


tipiconale. În 1909, Ilarion Puşcariu descria astfel religiozitatea şi acrivia duhovni- 


cească a marelui mitropolit: „La biserică mergea ... chiar şi în postul Paştilor, miercurea 
și vinerea la Liturghia înainte sfințită. Stă în picioare în strană cu o ținută maiestoasă. 
Observa cele mai mici greşale, ce s-ar fi Jăcut în decursul slujbei; pe cel ce a greşit, îl chema 
acasă şi cu blândere îi arăta locurile de tipic. Când ieşeam din biserică, după Liturghie, 
toți preoții îl însoteam până la poarta reședinței” ”. 

Mitropolitul Andrei nu a fost doar un liturghisitor, ci şi un rzgăzor, atent să-şi 
îndeplinească, zi de zi, canonul de rugăciune. Astfel, avea un program riguros de rugă- 
ciune, în fiecare dimineaţă de la 5 /4 7, lucru confirmat chiar de un teolog evanghelic- 
luteran care s-a ocupat recent de personalitatea sa (Johann Schneider). Astfel, Şaguna 
îşi începea programul zilnic, după canonul de dimineaţă, la ora 7; la micul dejun cerea 
să i se citească presa, pentru a afla principalele ştiri. Deseori, la micul dejun îi invita și 
pe colaboratori şi prieteni. Chiar dintr-o astfel de invitaţie, scrisă cu mâna şi trimisă 
teologului evanghelic Rannicher, Şaguna a transmis dorinţa sa de a se întâlni la micul 
dejun, după ce va fi efectuat canonul său de rugăciune. 

Nu este de mirare faptul că mitropolitul Andrei a fost preocupat de tipărirea 
cărților de rugăciune, precum şi a tuturor cărților de cult, chiar în mai multe ediţii. 
Astfel, Ceaslovul, editat în anul 1851, a fost reeditat în mai multe ediţii, în anii: 1858, 
1859, 1867 şi 1870; Cartea de rugăciuni, în anii: 1852 şi 1856, Octoihul mic, în anii: 
1854 şi 1857, Paraclisul Maicii Precistei, în anul 1857, Acatistul Preasfintei Născătoare 
de Dumnezeu, în anul 1855, Adunarea unor rugăciuni pentru întrebuințarea celui mai 
mare, în anul 1866. Cartea cel mai mult întrebuințată de preot, Molirve/nicul, a fost 
tipărită în patru ediţii: 1853, 1864, 1872 şi 187417. 

Tot sub îndrumarea arhipăstorului Șaguna a apărut cea de-a cincea ediţie inte- 
grală a Bibliei, tipărită în Tipografia arhidiecezană, operă preluată și prelucrată după 
Biblia de la București (1688), Biblia de la Petersburg (1819), Noul Testament de la 
Smirna (1833) şi Biblia de la Buzău (1854). Nu a folosit între surse Biblia tipărită 
la Blaj în anul 1795, motiv pentru care editarea a necesitat doi ani (1856-1858), 
Şaguna specificând în Introducerea sa: „...am ţinut de datorință sfântă a întrebuința 
toate mijloacele care au fost cu putință spre... a restatornici textul celor 72 de traducători 
din Alexandria, care Biserica noastră răsăriteană singur numai îl primeşte de autentic şi 
canonic” (p. XVI”. 

Activitatea mitropolitului Şaguna în editarea cărţilor liturgice este cu atât mai 
importantă, cu cât, după Șaguna, timp de trei decenii a încetat practic reeditarea aces- 


1! Ilarion Puşcariu, „Din anii ultimi ai vieţii mitropolitului Andreiu baron de Şaguna, despre boala și 


moartea lui”, în Mitropolitul Andreiu baron de Șaguna. Scriere comemorativă la serbarea centenară a nașterii lui, 
Sibiu, 1909, p. 416. 

12 Mircea Păcurariu, „Andrei Şaguna: activitatea editorială”, în Memoriam. Mitropolitul Andrei Șaguna 
(1873-2003), Cluj-Napoca, 2003, p. 51. 

15 D. Abrudan, „Valori patrimoniale din timpul mitropolitului Andrei Șaguna. Biblia, adică Dum- 
nezeiasca Scriptură a Legii Vechi şi a cei Nouă. 150 de ani de la apariţie”, în rev. Transilvania, nr. 9-10, 2008, 


Sibiu, p. 62. 
> 


tora, ea fiind reluată abia la începutul secolului XX, în timpul păstoririi mitropolitului 
Ioan Metianu. 

Există şi alte mărturii cu privire la profunda religiozitate a mitropolitului Andrei. 
De exemplu, D. Cuntan, un fost apropiat al mitropolitului de pioasă amintire, accen- 
tua, în anul 1909, sensibilitatea și dragoste lui Şaguna pentru cele sfinte: 


„Solid şi întreg a fost mitropolitul Andreiu în religiozitate și moralitate, căci, tare 
a fost în credință, cald în iubire şi statornic în speranţă; sincer şi nefățărit a fost în frica 
și în cinstirea de Dumnezeu; solid şi exact a fost el, în ştiinţă, în gândire şi în simţire, în 
faptă şi în cuvânt; toate comorile acestea sufleteşti au fost la el adevăruri sfinte şi vecinice. 
Exact și conştiincios a fost el în împlinirea tuturor dorintelor sale religioase-morale: faţă 
de Dumnezeu, Jaţă de Biserică, faţă de şcoală, fată de cultura, de vaza şi de înaintarea 
neamului său. În toate faptele sale, în toate întreprinderile şi actiunile sale... Cunoscând 
puterea educativă a rugăciunii, frumusețea atrăgătoare şi cuceritoare a cultului religios, 
între cele multe şi grele ocupațiuni și griji ale chemării pastorale, el a dat deosebită atenţie şi 
acestui ram de cultură religioasă morală. El a provăzut Biserica cu cărți de rugăciune, cum 
și cu toate cărțile cultului religios, a dat mare atenție şi cultului cântării bisericeşti... "*. 


Tot de la D. Cunţan aflăm că, în ultimele luni de viaţă, când nu mai putea 
participa la slujbe, chema pe 4uhovnicul său, ieromonahul Gherman, să facă Sfânta 
Liturghie în „capela” sa din reședință. 

Religiozitatea profundă a mitropolitului Şaguna a fost evidenţiată și de Nico/ze Popea: 


„Moralitatea și religiozitatea lui, curate şi nefățărite, insuflau respect şi simt religios 
și în alții. El ştia a-și supune interesul său privat totdeauna celui comun. EL îşi înţelese pe 
deplin pozițiunea şi misiunea sa: în biserică era omul Bisericii; după chemarea sa de călu- 
găr, era călugăr, după cea arhierească, era arhiereu >. 


Iar alt apropiat al mitropolitului, //arion Puşcariu, menţiona: 


„Archiepiscopul şi mitropolitul Andrei baron de Saguna și în ata morţii s-a arătat 
mare, după exemplul Sfinților Părinţi clasici ai Bisericii. Religiozitatea adânc înrădăcinată 
în sufletul lui încă din casa părintească, conștiința a-și fi împlinit cu sfințenie datorința 
de înalt arhiereu și credincios conducător al unui popor i-au dat tăria şi bărbăţia sufle- 
tească ce i-au caracterizat întreaga lui viaţă să suporte cu resignațiune greutățile unei boli 
îndelungate. « Toate lucrurile mele», zicea dânsul de multe ori, «le-am pus în rânduială, şi 
acum poate să urmeze cu mine ce va vrea bunul Dumnezeu». Cuvintele din urmă ale lui, 
adresate vicarului: «Fiţi în pace, nu vă sfădiți», arată că şi în ora din urmă a vieții gându- 
rile lui erau îndreptate asupra sorții Bisericii, pe care el, cu multă grijă și trudă, a adus-o 
la o stare mai fericită. Pacea, dragostea şi concordia între frați, ne spuse el, la răsuflarea din 
urmă, deschide calea spre biruință””€. 


Referirea lui Puşcariu la Sfinţii Părinţi nu a fost întâmplătoare şi, poate, nici 
exagerată, dat fiind faptul că în ultimii ani ai vieţii, mai precis la 29 septembrie 1871, 


14 D. Cunţan, „Religiozitatea şi moralitatea mitropolitului Andreiw”, în Revista Teologică, XII (1908), 


p. 454-456. 
15 N. Popea, Archiepiscopul și Metropolitul Andreiu baron de Șaguna, Sibiu, 1879, p. 68. 

Ilarion Pușcariu, „Din ultimii ani ai vieţii...”, p. 433. 


Şaguna îi dezvăluia: „Mă ocup cu cetirea filosofiei Sfinților Părinţi vechi, unde găsesc 
multumire spirituală şi cunoştinţe reale şi morale”. 

Ca un adevărat om duhovnicesc, mitropolitul Andrei a evitat excesele şi radica- 
lismul, fiind adeptul mozerariei și al smereniei. Din biografiile care i-au fost redactate 
pot fi prezentate sintetic numeroase exemple care dovedesc virtuțile marelui ierarh 
transilvănean. Astfel, aflăm că mitropolitul Andrei a fost un om smerit, a trăit în cum- 
pătare, şi-a astâmpărat mânia (fiind capabil să cedeze din ambițiile sale), nu a cunoscut 


păcatul iubirii de arginţi (donându-și toată averea sa Bisericii), precum nici păcatul 


trândăviei. 
b) Smerenia 


Este suficientă prezentarea a doar câteva exemple în acest sens: 

— Deşi a fost ridicat de împărat la rang de mitropolit, Şaguna nu a insistat să 
i se organizeze un ceremonial de întronizare oficială (exemplul contrar a fost dat de 
Eugen Hacman care a așteptat ceremonia înscăunării ca „mitropolit al Bucovinei și 
Dalmației”, planificată a avea loc la 12 aprilie 1873; emoţiile lui Hacman în așteptarea 
festivităţii au fost însă atât de mari, încât l-a lăsat inima chiar în preziua plecării sale 
de la Viena la Cernăuţi). Interesul mitropolitului Andrei, după primirea diplomei 
imperiale de numire, nu a fost întronizarea oficială, ci asigurarea că actul imperial nu 
a fost acordat 44 personam, străduindu-se, într-o asiduă corespondenţă cu autorităţi- 
le imperiale-austriece, apoi cu cele regale-maghiare, să asigure dăinuirea Mitropoliei 
Ortodoxe a românilor din Transilvania și Ungaria. 

— În anul 1871, cele trei Consistorii ale eparhiilor Mitropoliei ardelene au pre- 
gătit o festivitate cu prilejul împlinirii celor 25 de ani de arhipăstorire transilvană a 
ierarhului Andrei. Acesta a refuzat însă să participe. „S-a ținut departe de sărbătoare, 
de bucuria generală, retrăgându-se la acea zi la Răşinari; nu doară că nu s-ar Ji bucurat 
și el de o aşa strălucită manifestațiune a Bisericii celei vii pentru dânsul, dar a urmat așa 
pentru modestia şi resignațiunea sa deoparte, iar pe de altă parte din cauză că emotiile 
ce s-ar fi petrecut în el, dacă ar fi stat mai aproape de această sărbătoare spontană, ar fi 
putut avea influenţă stricăcioasă asupra sănătăţii lui scăzute. Cu greu s-a hotărât să-și dea 
consimțământul la ținerea acestui jubileu şi nu bucuros a stat câteva ore la dispozitiunea 
sculptorului Kugler din Pesta pentru modelarea bustului de marmură pe spesele românilor 
braşoveni... Mitropolitul îmi descoperi că nu-i place să se vadă pe sine modelat în piatră "e. 

— A refuzat demnitatea de patriarh al Bisericii Ortodoxe Sârbe, pe care i-au oferit- 
o unii, după cum a refuzat și demnitatea de mitropolit al tuturor românilor ardeleni, 
dacă va trece la unirea cu Biserica Romei, cum îi propunea Alexandru Sterca Șuluţiu, 
viitor mitropolit la Blaj; aceste lucruri le mărturiseşte Şaguna însuși în Memoriile sale. 
Este o mărturie clară asupra ataşamentului său faţă de Ortodoxie. 

— Poate exemplul cel mai elocvent al smereniei profunde a mitropolitului Andrei este 
prevederea testamentară a acestuia, cu privire la desfășurarea ritualului de înmormântare. 


17 1. Lupaș, Șaguna și Fătvăs. Conferinţă ținută în sala festivă a Gimnaziului din Braşov, la 6 decembrie, 


1913 şi la „Asociaţiunea” din Sibiu, la 8 decembrie 1913, Arad, 1913, p. 25. 
15 Ilarion Pușcariu, „Din anii ultimi ai vieţii...”, p. 421-422. 


Într-o şedinţă consistorială plenară, mitropolitul Andrei le-a înmânat asesorilor testamen- 
tul său, „din care numai atâta spuse celor de față, că înmormântarea să se facă la Rășinari, 


întocmai așa cum a dispus în testament. «Vedeţi», zise el cu glas hotărât, prinzând cu mâna 


de mantie, «să mă îngropaţi în hainele acestea simple călugărești, precum mă vedeţi astăzi 
aici, iar ca preot să săvârșească slujba înmormântării numai singur ieromonahul Gherman, 
spiritualul seminarial şi duhovnic al meu, pentru că m-am scârbit de dezordinea ce am 
văzut la asemenea ocaziuni, când preoţi mulţi participă la înmormântări»”!?. Merită pre- 
zentat aici un fragment din testamentul mitropolitului Andrei: 


„Consistoriul nostru arhidiecezan plenar are a funcționa prin emisii săi membri nu- 
maidecât după moartea mea, în înţelesul Ş-ului 136 din Statutul Organic al Mitropoliei 
noastre, şi a sigila toate odăile şi dofalele mele până la formala inventariere şi conscriere a 
lucrurilor mele şi a celor ale fondului instruct de mai înainte, ... domesticul meu, Simion 
Stoianovici, cu duhovnicul meu, Gherman, să mă îmbrace în reverenda neagră de toate zilele 
și în mantoul negru cu camilafca pe cap, coșciugul să fie de metal şi de nu s-ar găsi, să fie de 
lemn de brad, îmbrăcat cu mătase neagră și procurându-se coşciugul de metal, acela să se pună 
în acesta. Înmormântarea mea să se facă înainte de amiază, fără pompă, firă muzică și fără 
predică, în următorul rând: a) După ce duhovnicul meu, ieromonahul Gherman, pe care rân- 
duiesc ca el singur și solitar să mă îngroape, va săvârși acasă pravila cea mică de îngropăciune; 
atunci un cleric, îmbrăcat în stihar negru să premeargă cu crucea cea mai neagră și altceva să 
nu se poarte; b) Apoi să urmeze clericii şi pedagogii, câte 4-5 într-un rând, cu profesorii lor; 
c) Apoi poporul credincios, câte 4-5 într-un rând; d) Apoi preoțimea noastră, câte 4-5 într-un 
rând; e) După preotime să vină crucea de la mormântul meu, purtată de un cleric îmbrăcat 
în stihar negru; [) Apoi să vină corul cântăreților, care va avea să cânte lin; 2) Mai departe, 
să vină doi clerici îmbrăcaţi în stihare negre purtând lumini; b) Apoi duhovnicul Gherman, 
îmbrăcat în sfită neagră ca preot îngropător; î) Apoi să vină carul funebru cu coşciugul, și, 
în fine, |) Să urmeze personalul consistoriului arhidiecezan plenar şi oaspeții, după categoria 
lor; m) Astfel conductul (coloana) mă poate petrece până la cazarmă sau cel mult până la 
magazinele militare (aproximativ Facultatea de Drept, din ziua de astăzi — n.n.), de va fi 
ziua frumoasă; domesticul meu, Simion, şi servitorul meu, Vasile, să rămână acasă spre a 
păzi acolo, ca să nu se întâmple vreo pagubă; n) Dizolvându-se conductul (coloana), carul 
funebru şi duhovnicul meu, Gherman, în careta (trăsura, — n.n.) mea să mă ducă la biserica 
cea mare în opidul (oraşul, n.n.) Răşinari, unde, în tinda femeiască să se depună coşciugul și 
în următoarea zi, duhovnicul singur să celebreze Sf. Liturghie şi să săvârsească înmormânta- 
rea mea. Cu această ocaziune, duhovnicul să împartă între săraci două sute fl. va. care sau 
duhovnicul, sau eforia arhidiecezană să-i anticipeze până la refondare din averea mea”. 


c) Modestia vieţii şi evitarea luxului 


„Îmbrăcămintea lui era cea archierească obicinuită la românii ortodocşi: reverenzi 
lungi de desupt și din afară cu căptușală, bumbi şi găitane roşii, brâu şi pocapiu rosu, şi 
peste acesta pălăria cu găitan şi ciucuri de aur, crucea pe piept și baston de trestie în mână. 
Aceleaşi reverenzi pentru zile mari de sărbătoare le avea de mătasă roşie, tot aşa şi pe cele 
călugărești. Dar el rareori făcea întrebuințare de reverenzile cele roşii, numai când cerea 


1% Ilarion Pușcariu, „Din anii ultimi ai vieţii...” p. 418. 


Protocolul Sinodului arhidiecezan greco-oriental din Transilvania, 1874, p. 107-110. 

trebuința, iar altă dată, în contra acelor archierei, care țin mult la haine scumpe, crezând 
că haina face pe om, el umbla mai numai în cele negre de mătasă la sărbători şi ocaziuni, 
și de material simplu în zile de lucru. Mai pe urmă își făcuse reverenzi de tot simple, fără 
găitane şi pălăria fără ciucuri, întocmai ca oricare preot de rând. De comun purta şi ordu- 
rile cele mici în bumb aninate, iar în zile mari crucile lor cele mari pe piept”. 


d) Moderaţia alimentară şi postul 


„Apetit avea foarte bun, mânca bine şi nu-i plăcea când vreun oaspe nu mânca ca el, 
îndată începea cu: An meae non valent ad tnum stomachum dapes? El nu alegea în bucate, 
și pre cei ce nu mâncau din bucatele de post, pre cei mai tineri, adeseori îi surprindea cu 
întrebarea: Nu-ţi plac bucatele de post d-le N.? Da, da, căci la părinți ai trăit tot cu pastete 
şi nu cu mămăligă și fasole! Cu toate acestea el trăia foarte cumpătat. În mâncare mai asce- 
da uneori, dară în băutură niciodată. Vinul nu-l bea gol, ci totdeauna mestecat cu apă”. 


e) Retragerea din lume şi dedicarea vieţii sale smerite în folosul Bisericii 


Viitorul mitropolit Andrei a intrat din tinerețe în slujba Bisericii. Însă, spre deosebire de 
alte personalități ecleziastice, intrarea în slujba Bisericii nu a fost pentru Șaguna 0 afirmare 
într-o carieră lumească, ci o consacrare a vocatiei sale de apostol al neamului românesc prin 
părăsirea unei vieți şi a unei cariere profesionale promițătoare. Andrei Saguna a avut Şansa să 
urmeze două facultăţi celebre ale Universității din Pesta: Drept şi Filozofie. Deși avea deschisă 
în fața ochilor săi o carieră deosebită, cu venituri materiale considerabile, totuşi, în anul 1829, 
după obtinerea celor două diplome universitare, Saguna a plecat la Vârset pentru a urma Cursu- 


rile unei şcoli medii, anume Seminarul teologic ortodox de la Vârset. Alegerea făcută de Saguna 
i-a uimit pe toți colegii săi, care au putut considera, pe bună dreptate, că fostul lor amic de pe 
băncile universitare s-a vetras din lume. Această retragere a și avut loc după doar câțiva ani. 
Din păcate, nu putem cunoaşte, după cum spune I. Lupas, „lupta sufletească, zbu- 
ciumările prin care va fi trecut, până s-a hotărât a renunta, tocmai când era de 25 ani, 
vârsta patimilor, la plăcerile ispititoare, ce se îmbie cu prisosință mai ales unui tânăr Înzes- 
trat cu atât de eminente calităţi fizice şi intelectuale, cum era el. Important este şi numele 
pe care Șaguna l-a ales, intrând în cinul monahal... Când şi-a ales numele Andrei, se va 
fi gândit la apostolul omonim, despre care tradiția păstrată la scriitorul bisericesc Eusebie 
spune că a propovăduit el, cel dintâi, cuvântul Evangheliei în aceste părţi răsăritene, ajun- 
se mai târziu în stăpânirea neamului nostru. Și în avântul său idealist, tânărul de 25 de 
ani va fi întrezărit atunci ca într-o perspectivă îndepărtată a viitorului lumina de vrajă, 
ce avea să împodobească, odată şi odată, în amintirea recunoscătoare a unui întreg popor, 


acest nume de o însemnătate îndoită: românească şi creștinească. .. 5, 


DP Depășirea mâniei 
Pentru orice personalitate activă, mânia este una dintre ispitele cel mai greu de 


depăşit. Unele cauze ale mâniei pot fi mărunte şi ușor trecute cu vederea. Altele însă 
nu, mai ales în cazul în care bunele intenţii ale cârmuitorului plin de responsabilitate 


21 N. Popea, Archiepiscopul şi Metropolitul..., p. 66. 
2 N. Popea, Archiepiscopul și Metropolitul..., p. 66-67. 
% 1. Lupaș, Mitropolitul Andreiu Șaguna, Sibiu, 1911, p. 27. 


nu sunt înţelese de anturaj. Astfel de ispite a avut de înfruntat şi mitropolitul Andrei, 
el reușind însă să-şi păstreze calmul și chiar să cedeze şi să înţeleagă comportamentul 
celor care păreau că îi sfidează autoritatea. lată doar câteva exemple: 

— În timpul lucrărilor CNB din 1868, la discutarea noului Statut Organic, au 
apărut divergențe între Şaguna și Comisia de 27, care a analizat și pregătit proiectul 
Statutului Organic. Dacă mitropolitul a susţinut menţinerea Sinedrionului prezbite- 
rilor, organ format doar din clerici, separat de Senatul școlar și de Epitropie (ambele 
formate din 1/3 clerici şi 2/3 laici), Comisia de 27 a susţinut înfiinţarea unui singur 
Consistoriu cu trei secţii, Sinedrionul prezbiterilor urmând să fie înlocuit cu Senatul 
strâns bisericesc, compus doar din clerici. Cum niciuna din părți nu a cedat, Șaguna 
declarând că „acest punct nu-l admite la pertractare”, a suspendat şedinţa, părăsind 
sala. A doua zi însă, în 6/18 octombrie 1868, ierarhul, pentru a pune capăt polemicii 


şi a urni dezbaterile, a cedat, nuanţându-și poziţia în faţa deputaţilor congresuali: 


„Deschizând ședința spre continuarea pertractării ulterioare a operatului Comisiunii de 
27, am de a reflecta în privința punctului 3 din Ş 96, care ieri a fost în discuțiune: că eu am vă- 
zut într-însul o chestiune sacramentală, și această împrejurare m-a îndemnat pe mine a zice ieri 
că nu pot lăsa spre dezbatere acest 3, căci într-adevăr nu este chemarea Congresului de a judeca 
despre Sacramente. Dacă însă Dvs. nu învolvaţi în acest € nici o chestiune sacramentală, atunci 
se înțelege de la sine că amintitul Ş se poate trata și decide din partea Congresului, și apoi a trece 
numaidecât la paragrafele următoare, căci şi așa timpul ne este scump și Scurt 2. 


Şi, într-adevăr, dacă se mai amânau dezbaterile, contextul politic nu ar mai fi 
permis înarticularea Srarutu/ui Organic. 

— La CNB din anul 1870 s-au purtat mai multe discuţii în contradictoriu de că- 
tre deputaţii Congresului, cu privire la admiterea sau respingerea observaţiilor făcute 
de împărat pe marginea Statutului Organic, pentru înmatricularea acestuia. Șaguna 
ştia perfect care era miza acestui Statut și cât de importantă era înmatricularea de către 
autorităţile politice. A fost deosebit de mâhnit pentru unele observaţii ale deputaţilor, 
observaţii care, în opinia ierarhului, nu erau de natură să pericliteze esenţa şi spiritul 
Statutului. În această atmosferă încordată s-a mai adăugat revolta unora dintre depu- 
taţi, preoţi și protopopi împotriva ierarhului Şaguna care „făcu a/uziune în general şi în 
mod umoristic, cum era obișnuit, la unii preoți, fără de a fi numit persoane, în privința 
purtării lor necuviincioase. El fuse îndemnat la aceasta mai cu seamă prin unele acuze, ce 
i se aşternură de către niște comune asupra preoților lor şi chiar şi asupra unor protopopi. 
Ce să vezi! Unii din deputati se aflară ofensaţi prin cuvintele părintești ale veneratului mi- 
tropolit, deşi el spuse un pur adevăr; ei bătură alarm, făcură imputări aspre mitropolitului 
într-o conferință privată, cerând nici mai mult nici mai puțin decât să i se dea o reprobă, 
pentru că a vătămat preoțimea!!... lar mitropolitul Șaguna, auzind despre cele întâmplate, 
amărât până la suflet, cât ieși din şedintă, îşi rupse testamentul şi-l aruncă în foc! Asta a 
fost prea mult! Asta nu a meritat un Șaguna, care atât bine ne-a Jăcut şi fără de care şi 
astăzi, poate, ne-am afla tot numai în nimicitatea noastră de odinioară! >. 


2 Protocolul Congresului național-bisericesc din 1868, conclus 181, p. 90. 


25 N. Popea, Archiepiscopul şi Metropolitul..., p. 58. 


Cu toate acestea, Şaguna a trecut peste toate nemulțumirile și și-a întocmit din 
nou testamentul, prin care a lăsat întreaga avere Bisericii sale. 


2) Neiubirea de arginți 

Şi în acest caz pot fi date mai multe exemple. Pentru a înţelege însă mai bine 
sumele prezentate în continuare, este necesar de amintit faptul că salariul anual al 
arhiereului Andrei a fost următorul: 2000 fl. între 1846 şi 1848, 4000 fl. între 1848 
şi 1860; 8000 fl. între 1860 şi 1864 şi 12.000 fl. între 1864 şi 1873 (salariul mediu 
anual fiind între 240 fl. şi 350 fl.). Fiind devotat Bisericii sale, mitropolitul Andrei 
a încercat să îmbunătăţească situaţia financiară a eparhiei sale ardelene, folosindu-și 
chiar averea proprie. 


— Dat fiind faptul că legislaţia din vremea aceea interzicea iniţierea de colecte 
(deoarece autorităţile politice considerau că obligaţia principală a populaţiei trebuia să 
conste în plata impozitelor, nu în participarea la colecte iniţiate de Biserici), Șaguna 


a folosit orice mijloace pentru a obţine aprobarea imperială pentru organizarea unor 
astfel de colecte (amănunte în paginile următoare), arătând că cea dintâi sumă era 
acordată chiar de el. Obţinând în mai multe rânduri înaltă aprobare, din partea Curţii, 
toate fondurile constituite în urma acestor colecte s-au aflat sub administrarea directă 
şi personală a arhiereului Andrei. Totuşi, în anii 1859 şi 1861 a decis predarea acestor 
fonduri unor epitropii mixte, alcătuite din clerici şi laici în proporţie de 12-14, fie de 
1/3 clerici față de 2/3 laici”. 

— De mai multe ori, arhiereul Andrei nu a ezitat să folosească averea sa proprie 
pentru îmbunătăţirea situaţiei materiale a eparhiei sale. Astfel, din averea sa proprie 
a cumpărat tipografia diecezană (1850), casa cu grădină din suburbiul Iosefin, cu 
6000 fl. (1850), apoi cel mai frumos imobil, după reședință, anume clădirea din str. 
Măcelarilor, cu 30.000 fl. (1867, în care a mutat Institutul diecezan. A contribuit, de 
asemenea, cu sume importante la construirea și înfiinţarea altor edificii bisericești şi 
şcolare (biserica din Gușteriţa-Sibiu; Gimnaziul din Braşov ş.a.). A mai donat sume 
de bani ca prim ctitor al mai multor fonduri şi fundaţii (Fundaţiunea Pantaziană, 
Fondul bisericilor sărace, Fondul învăţătorilor săraci, Fundaţiunca pentru bisericile şi 
şcolile sărace din arhidieceză — numită în 1874, de către Sinodul arhidiecezan, drept 
Fundaţiunea Șaguniană). Ingeniozitatea şi preocuparea sa pentru agonisirea de averi şi 
sume de bani pentru Biserică a culminat prin crearea, în 3 iulie 1867, a unci Asigurări 
de viaţă la societatea „Asecuraţiuni generali din Triest” (actuala firmă de asigurări 
Generali), pentru suma de 100.000 fl. v.a., gest care i-a uimit pe contemporanii săi: 


„Încă din anul 1868 se asigurase pe viață pentru suma de o sută de mii florini 
destinați spre deosebite scopuri bisericeşti, precum s-a văzut din testamentul său. Odată a 
observat, că cu aceasta a luat asupra sa 0 sarcină prea mare, trebuind să plătească în tot 
anul opt mii florini (deci 75 % din salariul său — n.n.); la aceasta î-am replicat că, cu toții 
îi dorim să poarte sarcina aceasta cât mai mulți ani”. 


25 Nota din cartea Reforma constituțională. .. 


2 Ilarion Pușcariu, „Din anii ultimi..., p. 422. 


Mitropolitul a plătit poliţa de asigurare timp de şase ani (deci 48.000 fl.), iar 
Biserica sa a primit, la trecerea la cele veşnice a mitropolitului, suma de 100.000 fl. 
Şaguna a adăugat un Codicil la testamentul său, încă de la data contractării asigurării, 
prin care a dispus să fie împărţită în patru, astfel: câte 25.000 fl. pentru cheltuieli- 
le aferente a două episcopii sufragane care urmau să fie înfiinţate ulterior în cadrul 
Mitropoliei ardelene, alți 25.000 fl. pentru creşterea Fondu/ui Pantazian, iar restul de 
25.000 fl. pentru sporirea Fondului bisericilor sărace. Fondul destinat noilor episcopii 
avea să rămână intangibil până la înfiinţarea acelor episcopii, dobânzile urmând a fi 
capitalizate. În anul 1884, fondul pentru noile episcopii ajunsese la suma de 119.747 
fl. 82 W cr.%, în anul 1891 la suma de 165.483 fl. 10 cr”. 

— Prin testament, deși avea dreptul de a testa jumătate din averea sa rudelor, to- 
tuși şi-a cedat întreaga avere Bisericii sale“. După calculul lui Nicolae Popea, adunând 
donațiile din timpul vieţii, precum şi averea lăsată drept moştenire Bisericii sale, suma 
totală ar fi întrunit aproximativ 300.000 florini v-a.” 


3. Slujirea învățătorească a mitropolitului Andrei Șaguna 


Chiar din ultimele cuvinte rostite de mitropolitul Andrei înainte de trecerea la 
cele veşnice reiese calitatea de părinte al marelui ierarh. 


Într-adevăr, mitropolitul Şaguna a fost un bun păstor de suflete, păstrând legă- 


turi permanente cu clerul și credincioşii săi, cărora le trimitea în fiecare an pastorale la 
Paști și la Crăciun — deci peste 50 —, dar și în alte împrejurări. 

Chiar din prima sa pastorală arhierească, cea din 12 februarie 1848, în care 
anunţa „întreaga preoţime și pe poporenii noștri” despre Decretul regal din 10 februa- 
rie 1848, prin care a fost numit „Episcop al clerului și poporului nostru greco-neunit 
răsăritean din Ardeal”, Șaguna a făgăduit a fi un adevărat părinte pentru eparhioții săi: 


„Neostenit mă voi strădui ca, împlinind a Preaînaltului nostru împărat pentru noi 
toți, prea mântuitoarea această grijă, să fiu Tatăl Clerului şi al Poporului nostru! Tată zic, 
să fiu, Tată! Și încă odată zic, Tată să fiu în înțelesul cel adevărat. 

Dar ca să nu las neîntrebuințat nici un prilej prin care s-ar putea folosi atât preoti- 
mea, cât şi întreg poporul nostru, pentru aceea, ştiind eu ce mare lipsă are poporul nostru de 
a căpăta învățătură, de a se decovârşi şi a se lumina, poftesc pe întreaga mea iubită preoți- 
me, ca să se nevoiască a întocmi şi a spune cuvântări bisericeşti, adică a învăţa și a lumina 
pe poporenii noștri... La limanul cel liniștit al științelor şi al luminării să se aducă, şi așa 
să se prefacă într-un popor cultivat, pe lângă celelalte popoare luminate... ””. 


Apoi, deşi departe de păstoriţii săi, ierarhul îi asigura, în august 1848, din Pesta, 
de gândul și grija ce o purta turmei sale, pentru care era nevoit să se afle departe: 


Protocolul Congresului național-bisericesc din 1886, conclus 165, p. 94-95. 

Protocolul Congresului naţional-bisericesc din 1891, Anexa G, p. 154. 

N. Popea, op. cit; p. 171-172. 

N. Popea, op. cit, p. 311. 

Elena Mihu, „Episcopul Andrei Şaguna în Târgu Mureș (1848-1852). Contribuţii și document”, în 
rev. Transilvania, nr. 9-10, Sibiu, 2008, p. 82. 


„Vă încredinţez, iubiților, că, deși împrejurările mă silesc a fi depărtat de voi, inima 
mea şi sufletul meu necurmat cu voi şi la voi este. Și nu am cruțat şi nu cruț, iubitilor mei, 
nici osteneală, nici cheltuială pentru binele şi folosul vostru cel sufletesc şi trupesc. Nici un 


> 


minut, nici un prilej nu las fără a-l fi întrebuințat spre ajutorința voastră >. 


Într-o altă pastorală, din 23 martie 1850, Şaguna îndeamnă preoțimea să facă 
„pastoraţie”, iar pe credincioşi să participe la slujbele bisericești și să dea dovadă de o 
conduită morală: 


„Alergaţi cu toții, mici şi mari, la sfânta biserică în zilele de duminici și sărbători, 
daţi pildă bună tinerimei voastre şi o opriţi, ca niste părinţi zdraveni, de orice lucru slab 
și de anume jocuri, care dânsa pe vremea Sfintei Liturghii sau a Catehizaţiei ar vrea să le 
facă, dați fiilor şi fiicelor voastre, încă de acasă învărătură, ca, din frica lui Dumnezeu, şi 
cu băgare de seamă să asculte învățăturile catebetice şi cu evlavie să se poarte în biserică 5. 


De conduita morală a credincioșilor, arhiercul Şaguna s-a ocupat în numeroa- 
se pastorale. La un loc important s-a aflat patima beţiei: 


„Iubită preoțime eparhială! Mi se sfâşie inima de durere când gândesc că pre mulți 
dintre preoții noştri au apus cu viaţă înainte de vreme, din pricina patimii beţiei, de care 
erau cuprinși. Patima aceasta, de o vom lua din punct de vedere bisericesc, era oprită încă 
în legea veche cu moarte pentru preoți, iar în legea nouă se zice: că beţivii nu vor moșteni 
împărăția lui Dumnezeu. 

Grigore Teologul zice: Beţia în omul mirean este greu păcat, iar în preot este furt de 
cele sfinte. Pravila apostolească 42 poruncește că preotului şi diaconului să i se ia darul de 
nu se va părăsi de beţie. Și într-adevăr, patima aceasta a beţiei este păgubitoare de suflet 
și totodată este păgubitoare de viaţă şi de avere şi pricinuieşte necinste, sărăcie şi veşnică 
osândă sufletească >. 


La fel s-a adresat și poporului, cu dojeni blânde, pentru înlăturarea viciilor şi a 
lenei, în Pastorala specială din 22 mai 1858: 


„Pe când cârciumile se înmulțesc, vinărsăriile se zidesc. ... iar bisericile şi şcolile voas- 
tre jelesc, căci sunt uitate, părăsite şi urgisite, pe când voi pe cârciumarii şi arendaşii voştri 
nu numai că-i întâmpinați cu cinste şi cu lingușiri, ci încă și cu supunere cuceritoare parcă 
vă îndesaţi a-i ajuta la lucrul lor, negândind că al vostru stă pe loc. De aceea Biserica, dul- 
cea maica noastră, se tânguieşte văzând că la prea mulţi dintre creştini ajung banii pentru 
cârciumă, dar pentru biserică şi şcoală nu ajung. Iubiţilor! Oare nu vedeți că la pragul 
caselor voastre a ajuns foametea? Nu vedeți că din anii trecuți nu ne-a rămas hrană nici 
pentru noi, nici pentru dobitoacele noastre? Nu vedeţi că semănăturile din toamnă nu ne 
făgăduiesc nici un seceriş bun? Nu vedeţi că viile rămân neroditoare şi pe anul acesta? Nu 
vedeţi că încă nu se ştie ce va fi cu semănăturile de primăvară? Și totuşi, mulți, prea multi, 
sunt printre ai noștri leneși și bețivi! "5 


Arhiereul Andrei a trimis însă numeroase pastorale și pentru promovarea păcii 
între popoarele atât de înduşmănite ale Transilvaniei. Astfel, chiar în timpul eveni- 


M. Păcurariu, „Mitropolitul Șaguna și satul românesc”, în rev. Zransilvania, nr. 9-10, Sibiu, 2008, p. 76. 
M. Păcurariu, „Mitropolitul Șaguna și satul românesc”, în rev. Zransilvania, nr. 9-10, Sibiu, 2008, p. 77. 
Epistola lui Șaguna din 13 iunie 1857, nr. cons. 581, apud N. Popea, Archiepiscopul și Vetropolitul..., p. 164. 


M. Păcurariu, „Mitropolitul Șaguna și satul românesc”, în rev. Zransilvania, nr. 9-10, Sibiu, 2008, p. 77. 


mentelor revoluţionare din 1848, Şaguna a încercat evitarea războiului civil și pacifi- 
carea poporului. În Pastorala trimisă din Pesta, la 18 iulie 1848, îi îndemna astfel pe 
credincioșii săi: 
„Să avem, iubiţilor mei, dragoste frățească atât pentru noi, cât şi pentru celelalte 
naţii cu noi locuitoare, pentru că aşa a plăcut lui Dumnezeu ca noi să fim mai multe naţii 


într-o patrie, ca să ne putem bucura de bine, să fim fraţi unul cu altul, ca să ne îndulcim 
împreună cu celelalte naţii de bunătatea țării noastre”. 


Câteva luni mai târziu, la Adunarea Naţională a românilor de la Sibiu, din 28 
decembrie 1848, i-a îndemnat pe români să nu fie asemenea rebelilor imorali și să nu 
răspundă cu aceeași monedă. 

Dar, mai presus de toate, arhiereul Şaguna a fost preocupat de luminarea popo- 
rului prin promovarea învățământului confesional primar și secundar. 

Mai întâi de toate, trebuia organizat, pe baze moderne, învățământul teologic. 
Când Şaguna a sosit în Transilvania, exista doar cursul comun de teologie și pedago- 
gie, cu durata de șase luni. În 1849, Șaguna a decis înființarea cursului clerical de un 
an, structurat pe două semestre. În anul şcolar 1853/54, s-a efectuat separarea dintre 
Cursul clerical, care urma să aibă o durată de doi ani, și Cursul pedagogic, organizat pe 
perioada de un an. În anul şcolar 1861/62 s-au prelungit studiile reologice la trei ani 
şi cele pedagogice la doi ani. Formând primele serii de preoţi şi dascăli, Şaguna a in- 
trodus în structurile eparhiale oameni noi care au reușit să răspundă cerinţelor vremii 
şi să întoarcă aceste instituţii cu faţa spre viitor”. 

Pentru pregătirea studenţilor Institutului său, arhiereul Șaguna a publicat manu- 
ale, folosite mult timp în Ardeal: E/emenze/e Dreptului canonic, Enhiridion de canoane, 
Compendiul de Drept canonic, Istoria bisericească universală, Manual de studiu pastoral 
etc. Prin toate acestea, a adus o contribuţie însemnată la progresul teologiei românești. 

Absolvenţii Institutului sibian și-au desfăşurat activitatea în satele transilvane, 
atât în biserici, cât și în şcolile confesionale. Încă de la Sinodul din martie 1850 a 
iniţiat cadrul de funcţionare a învăţământului primar confesional. A angrenat întrea- 
ga preoţime pentru organizarea și funcţionarea școlilor primare confesionale, preoții 
parohi devenind directori ai acestor şcoli, iar protopopii inspectori şcolari. Preoţii 
au primit sarcina să se ocupe de organizarea şcolilor poporale confesionale, atât sub 
aspect material, cât și intelectual. Când Șaguna a sosit în Transilvania, existau doar 
peste 300 de şcoli; în 1851 erau 367, iar în 1858, autorităţile guvernamentale arde- 
lene semnalau 675 şcoli ortodoxe”. După doi ani, comisarul școlar Dr. Pavel Vasici 
înregistra 767 de şcoli poporale româneşti ortodoxe în Ardeal“. Prin urmare, grija lui 
permanentă de a clădi şcoli la sate, de a se înconjura de preoţi și dascăli cu carte, lupta 


37 M. Păcurariu, „Mitropolitul Șaguna şi satul românesc”, în rev. Zransi/vania, nr. 9-10, Sibiu, 2008, p. 77. 


5 Pr. prof. univ. dr. M. Păcuraru, op. cit. p. 95-97. 
5  Conspectul general cuprinzând numele și pregătirea învăţătorilor care activau în anul 1858 se află ti- 
părit la Nicolae Albu, /szoria școlilor românești din Transilvania între anii 1800-1867, Bucureşti, 1971, p. 218-234. 


%0 Pavel Vasici, „Despre starea de acum a şcoalelor noastre populare din Transilvania”, în Amnicul școalei, 


1, 1860, p. 160. 


purtată împotriva nepăsării generale îl așază pe Şaguna la temelia șco/;lor poporale (şcoli 
elementare confesionale). 
Arhiereul Andrei a organizat și alte instituţii culturale româneşti care, de aseme- 


nea, îşi continuă activitatea — în forme adecvate timpului, până astăzi: Liceul „Andrei 
Şaguna” din Braşov, Şcoala pedagogică „Andrei Şaguna din Sibiu, Liceul „Avram 
Iancu” din Brad, o şcoală „reală — comercială” în Braşov şi aproximativ 800 de şcoli 


primare îndrumate de Biserică, în toată Arhiepiscopia Sibiului. Prin aceste școli s-a 
menţinut credinţa ortodoxă, dar şi neamul nostru din Ardeal și Banat. 

Şaguna nu doar că s-a ocupat de înfiinţarea acestor școli, ci le-a cerut credincio- 
şilor sprijinirea lor. De pildă, în Pastorala din octombrie 1864, Şaguna cerea eparhio- 
ţilor, deopotrivă clerici şi laici: 


„Să purtaţi de grijă ca edificiile şcolare să fie în stare bună, să aibă lemnele de foc 


pentru încălzit, iar pruncii şi pruncele, în timpul prescris să se afle în şcoală". 


Pentru diversificarea muncii românilor, a îndemnat direcționarea tineretului ro- 
mân spre îmbrăţişarea meseriilor, pentru a obţine slujbe mai bine plătite şi a nu mai 
depinde doar de munca câmpului: 


„La meşteșuguri turmă iubită, la meşteșuguri! Pentru că, fiind numeroasă, poți for- 
ma din [iii tăi oameni învățați care să-ți apere interesele, meşteşuguri care să-ţi înmulțească 
și susțină economia națională. .. şi totuși, să rămână destui şi pentru lucrarea pământului. 
Numai așa făcând, vei putea nădăjdui şi aștepta revărsarea unor zile mai plăcute, mai ve- 
sele şi mai senine, în care va străluci asupră-ți de mult ascunsul soare al fericirii... lucrând 
aşa îti vei putea croi şi asigura atât viitorul tău cât şi al următorilor tăi". 


Pentru atingerea acestui scop, adică pentru sprijinirea copiilor ortodocși mai 
dotați intelectual, dar mai săraci, mitropolitul Şaguna a creat, prin mijloace ingeni- 
oase, câteva fundaţii. Astfel, cu multă bucurie, în Pastorala de la Praznicul Învierii 
Domnului, din anul 1853, îi informa pe credincioşi de înființarea Fundaţiei Francisc 
Iosif“? pentru ajutorarea școlarilor mai buni, dar săraci, pentru că: 


„Cui nu-i sângerează inima, când vede că unii tineri dăruiți cu cele mai frumoa- 
se talente şi plini de râvnă către învăţătură, din care ar putea să se aleagă niște stâlpi şi 
luminători ai neamului său şi nişte fii străluciți ai Bisericii, din lipsa mijloacelor celor 
trebuincioase sunt siliți a lăsa şcoala și a-și îngropa talentele şi a-şi petrece viața la coar- 
nele plugului?... Drept aceea, nimeni dintre voi, iubiţilor fii întru Hristos, să nu se tragă 
îndărăpt, ci fiecare să contribuie la această fundaţiune. .. Din ea se va da ajutoriu la orice 
tânăr bun, fie părinţii lui plugari, fie meșteri, fie negutători, fie militari sau amploaiaţi **. 


Mai presus de toate însă, arhiereul Șaguna a fost un desăvârşit predicator, lucru 
dovedit de numeroasele predici pe care le-a tipărit spre a veni în ajutorul preoților- 


*1  M. Păcurariu, „Mitropolitul Șaguna şi satul românesc”, în rev. Zransi/vania, nr. 9-10, Sibiu, 2008, p. 78. 


M. Păcurariu, „Mitropolitul Șaguna și satul românesc”, în rev. Zransilvania, nr. 9-10, 2008, Sibiu, p. 79. 
A reuşit obținerea dreptului de a înfiinţa această fundaţie și de a institui colectă (trimiţându-i pe 
studenţi în vacanţă, ca să strângă bani), după ce împăratul a scăpat teafăr de pe urma unui atentat. 

+ M. Păcurariu, „Mitropolitul Şaguna și satul românesc”, în rev. Transilvania, nr. 9-10, Sibiu, 2008, p. 78-79. 


42 


4 


parohi. Se ştie că slujea mereu în duminici şi sărbători, fie în bisericile sibiene („Buna 
Vestire”, „din groapă”, „Schimbarea la Faţă”, din „cetate”, care i-a devenit „catedrală” 
după 1860), fie în alte localităţi (Răşinari, Sălişte, Sf. Nicolae din Braşov — Șchei etc.). 


4. Slujirea conducătoare a credincioșilor pe calea mântuirii 


Ordinea şi disciplina îl caracterizau, aşa cum ne-a lăsat descrierea Popea, cel care 
s-a aflat mult timp în preajma mitropolitului: 


„Metropolitul Șaguna era omul ordinii; adeseori recita el cuvintele cunoscute: Ordo 
est anima rerum! în casă şi afară de casă, în oficiu şi afară de oficiu, în toate şi pretutindeni. 
Astfel, şi ca unul care ţinea mult la curățenie şi la punctualitate era recunoscut de toți, pri- 
vindu-se de un model în acestea precum și în gustul cel bun. Activitatea lui era admirabilă; 
se scula des de dimineaţă şi îndată se punea la lucru cât în cele oficioase, bisericeşti, şcolare, 
naționale, politice, atât în cele private şi literare, şi lucra întins ziua întreagă. Încât pentru 
somn, el se ținea de regula dietetică: Devreme în pat, devreme din pat "> 


A fost intransigent faţă de preoţi, pornind de la ţinuta exterioară. Încă de la în- 
ceputul păstoririi, din anul 1846, cerea acestora respectarea anumitor rânduieli: 


„Fiecare preot să umble în reverendă, cu brâu vânăt închis şi pălărie rotundă, nu 
numai când are a săvârşi o slujbă, ci şi când vor veni la cetate sau vor merge la mai marii 
lor. Niciunul să nu îndrăznească a-și rade barba, dară părul să şi-l pieptene înapoi. De 
la cercetarea jocurilor, crâșmelor şi de a bea vinars în uliţă sau în târg și de la orice vorbe 
statutului preotesc dăunătoare să se contenească. Negustorie a Jace sau a umbla în persoa- 
nă după alte câștiguri să înceteze de tot. Tot insul să se îndeletnicească în cetirea Sfintei 
Scripturi şi a Sfinților Părinţi, să cetească şi să înveţe Catihistul de rost şi, câștigându-și 
folositoare cunoştinţe, să fie în stare a cuvânta din timp în timp către popor cu sporiu și cu 
folos şi a-și putea arăta calea cătră fapte bune, spre care se cuvine să aibă o viață neprihăni- 
tă, purtare bună în toate şi-n tot locul, ca o trâmbiţă bine răsunătoare, să deştepte pre toţi 
spre cucernicia cea adevărat creştină şi spre frica lui Dumnezeu”. 


Însă cel mai important mijloc pentru păstrarea ordinii în Biserică l-a consti- 
tuit, potrivit arhiereului Șaguna, emiterea unui Statut Organic pentru reînființata 
Mitropolie a românilor ortodocși din Ungaria și Iransilvania, prin care a considerat 
că a readus Biserica ardeleană în situaţia canonică, cum nu se mai afla altă Biserică a 
Ortodoxiei ecumenice: 


„Eu, aruncând o privire Jugitivă asupra stării Bisericii noastre din toată lumea, aflu că 
unele dintre ele sunt persecutate, altele sunt lipsite de libertatea conştiinţei și altele sunt nădlușite 
în viaţa lor bisericească, iar pentru aceea sunt în stare abnormă. În fine, eu aflu că Bisericile din 
Mitropolia noastră naţională română din Transilvania, Ungaria şi Banat sunt în pace, zidin- 
du-se şi umblând în frica lui Dumnezeu și se umplu de mângâierea Duhului Sfânt. 

Eu aceasta cutez să o afirm, că eu astăzi nu cunosc şi nu ştiu în Biserica noastră ecume- 
nică ca vreo parte a ei ar Ji organizată și reglementată cu observarea strictă a instituțiunilor 
biblice şi a canoanelor bisericești precum este Mitropolia noastră naţională română cu părțile 


%5 N. Popea, Archiepiscopul şi Metropolitul..., p. 66. 


ei constitutive, organizată și regulementată; căci eu astăzi nu cunosc şi nu ştiu în Biserica noas- 
tră Ecumenică ca vreo parte a ei, pe baza organismului său bisericesc, ar putea zice clerului și 
poporului credincios, precum Wlitropolia noastră poate să zică, în urma Statutului Organic, 
clerului şi poporului său credincios: «Nu mai sunteţi străini și nemernici, ci concetățeni cu sfinţii 
și de aproape a lui Dumnezeu, zidiţi fiind pe temelia apostolilor şi a profeților, fiind piatra cea 
din capul unghiului singur Lisus Hristos, întru care toată zidirea s-a Jăcut şi se dezvoltă într-o 
Biserică sfântă în Domnul spre lăcașul lui Dumnezeu în Dubub (Efes. II, 22)”*. 


5. Mitropolitul Andrei — apărător al Ortodoxiei transilvane 


Când ieromonahul Andrei Șaguna a fost numit vicar, iar apoi episcop al Eparhiei 
ortodoxe a Ardealului, aceasta traversa o adevărată criză. Se poate afirma, fără să se exage- 
reze, că situaţia ortodocșilor români din Transilvania a fost chiar mai defavorabilă decât 
cea a ortodocșilor din teritoriile otomane. Aceștia, cel puţin, aveau dreptul de a constitui 
un „millet”, o naţiune confesională distinctă, condusă şi reprezentată de patriarhul şi 
etnarhul de la Constantinopol. În mod similar, şi ortodocșii din Banat, Arad şi Bihor 
constituiau tot o naţiune confesională, în cadrul Regatului Ungariei, beneficiind de pri- 


vilegiile ilirice. În Ardeal însă, Ortodoxia constituia o confesiune tolerată, drept care nu 


era permis ca din impozitele plătite de credincioșii ei să se întoarcă o cât de mică parte în 
folosul Bisericii și al școlii confesionale ortodoxe. Ba mai mult, din considerente „uma- 
nitare”, adică pentru a nu fi împovărată populaţia cu prea multe impozite, era interzis 
Chiar și autorităţilor bisericești ortodoxe de a organiza colecte pentru propășirea Bisericii 
şi a şcolii. Acceptarea instituţiei episcopale româneşti de la Sibiu a vizat doar pacificarea 
poporului, după luptele purtate de acesta în apărarea Ortodoxiei (între 1744 şi 1761), 
şi mascarea prozelitismului uniatist, întrucât procentajul greco-catolicilor în rândurile 
populaţiei româneşti din Transilvania crescuse între 1761 şi 1851 de la 17% la 51%. 


4) Salvarea Ortodoxiei ardelene de la pregătita disoluție 


În aceste condiţii, misiunea vicarului Şaguna a fost deosebit de grea. Plin de dez- 
nădejde, i-a scris mitropolitului sârb de Carloviţ, Iosif Raiacici, nu la mult timp după 
sosirea sa în Ardeal: 


„Biserica noastră de aici este complet dezorganizată și nu există om care să o poată izbăvi 
de pieire, întrucât preoțimea, dar mai ales protopopii sunt oameni complet orbiţi de interese 
personale şi care țin cu uniţii. De aceea, ei ar fi cei dintâi care s-ar dezbina de Biserică, dacă ar 
ști că poporul s-ar lăsa atras. Însă acest popor bun, aşa sărman cum este, se ruşinează de așa ceva. 
E o situaţie proastă, mai proastă nici n-ar putea fi. Cade-se deci să venim în ajutorul acestui 
popor. Dar prin ce mijloace s-ar putea ace astfel de treabă? Aceasta e problema cea dintâi şi cea 
din urmă. Eu însumi nu ştiu, căci mi s-a Slăbit cu totul puterea de judecată, iar sufletul mi s-a 
obosit de pe urma atâtor feluri de năpăsti. Dacă nu greşesc, cea mai bună soluție cred că este 
instituirea cât mai grabnică a unui episcop, întrucât al Aradului e prea bolnav şi nu mai poate 
hirotoni şi apoi, e tare greu pentru clericii de aici să meargă pentru hirotonire până la Arad". 


*% Protocolul Congresului național-bisericesc român de religiunea greco-răsăriteană din 1870, Sibiu, 1870, 

Reiese, așadar, că baza Ortodoxiei ardelene o constituiau înşişi credincioșii ei, 
aflaţi în pericolul de a fi trădaţi de păstorii lor sufleteşti. Cunoscând starea de deznă- 
dejde a păstoriţilor săi, a încercat, cu tact, calmarea spiritelor. Lipsit de libertate de 
acțiune și de pârghiile unui adevărat păstor al Bisericii sale (fiind doar tolerat, până 
în 1848), Şaguna a trebuit, mai întâi de toate, să demonstreze că este un conducă- 
tor de încredere și un om al dialogului și al moderaţiei. Colaborarea cu autorităţile 
Principatului, în arestarea celei care aţâţa sătenii din Apuseni, Ecaterina Varga, nu a 
constituit, aşadar, o „acţiune contrarevoluţionară” din partea vicarului Șaguna, cum a 
fost calificată în mod tendenţios de propaganda comunistă, ci un act mai mult decât 
necesar, de apărare a poporului său în faţa iminentei represiuni pregătite de oficialități. 

După războiul civil din anii 1848-1849, a sesizat strategia politică a autorităţilor 
imperiale de la Viena de a moderniza monarhia austriacă, chiar cu preţul înăbușirii na- 
ţionalismelor din Imperiu. Drept urmare, dovedindu-și loialitatea față de Curte, colabo- 
rând cu elementele moderate din rândurile autorităţilor centrale şi provinciale, a reușit să 
anihileze planurile ultramontaniste și catolicizante ale ministrului Cultelor din Guvernul 
de la Viena, Leo Thun, și să restabilească bazele instituţionale ale Bisericii sale ardelene, 
să promoveze învățământul confesional (prin ridicarea nivelului de pregătire la Institutul 
Teologic-Pedagogic, prin înfiinţarea gimnaziului de la Brașov, prin susţinerea a aproximativ 
800 şcoli primare ale Bisericii și prin trimiterea a numeroși bursieri la studii în străinătate) 
şi să promoveze cultura românească în ansamblu (prin înființarea tipografiei, din banii săi 


proprii, prin scrierea și traducerea de cărți și manuale). Importanţa acţiunilor organizatorice 


ale episcopului Şaguna între 1850 şi 1860 nu poate fi înţeleasă pe deplin decât ţinând cont 
de situaţia de dinainte de sosirea sa în Sibiu. Într-un singur deceniu, a transformat practic o 
Biserică aservită şi pregătită să fie absorbită în cea Unită într-o Biserică renăscută, deținând 
autonomie şcolară și financiară. A reuşit acest lucru, fiind convins că îi avea pe credincioși 
alături. Tocmai de aceea şi-a început proiectul său amplu de revigorare a eparhiei sale prin 
convocarea unui Sinod, în martie 1850, la care au participat atât clerici, cât şi laici. 

Când împăratul a emis în 1860 celebra Patentă din 20 octombrie, inaugurând un 
nou regim politic, cel liberal-constituţional, Ortodoxia transilvană era ferm consolidată, 
pregătită să facă faţă noilor vremuri. Instaurarea constituţionalismului în viaţa de Stat 
a adus după sine și acordarea autonomiei legislative tuturor Bisericilor. Șaguna a știut 
să folosească această autonomie. Astfel, în cei șase ani ai liberalismului constituţional, 
a convocat două noi Sinoade eparhiale, alcătuite din clerici și laici, a stabilit un statut 
de alegere a deputaţilor sinodali (în 1860) şi un proiect de constituţie bisericească (în 
1864). Însă provocarea cea mai mare a constituit-o separarea ierarhică de Mitropolia de 
Carloviţ şi reînființarea Mitropoliei pentru românii ortodocși din monarhia habsburgi- 
că. Subordonarea eparhiei ardelene față de sârbi s-a realizat în urma unor decrete unila- 
terale și absolutistice ale lui Iosif II, în 1783 şi 1786. Şaguna a fost conștient că, pentru 
a se evita orice probleme în viitor, separarea ierarhică de sârbi şi reînfiinţarea Mitropoliei 
româneşti trebuiau realizate în primul rând în mod canonic, prin hotărâre a Sinodului 
episcopesc de la Carloviţ, şi doar în al doilea rând prin decret imperial. Așadar, Șaguna a 

dorit ca înființarea Mitropoliei să nu fie doar urmarea unui act politic-absolutist, lipsit, 
din perspectivă istorică, de legalitate. Șaguna a reușit să-l convingă, încă din 1860, şi pe 


monarh de justeţea poziţiei sale. În următorii ani a purtat o corespondență bogată cu 


autorităţile vieneze cu privire la modul organizării viitoarei mitropolii, dar, din neferici- 
re, Curtea nu a admis ca aceasta să cuprindă și eparhia Bucovinei. Singurul obstacol care 
mai stătea în calea reînființării Mitropoliei era opoziţia ierarhiei sârbești. La presiunile 
împăratului, Sinodul episcopesc de la Carloviţ s-a întrunit în august 1864, punctul prin- 
cipal pe ordinea de zi fiind și chestiunea separării ierarhice a românilor ortodocși. După 
obţinerea din partea forului competent (Sinodul episcopesc) a dreptului românilor de 
a-şi constitui propria Mitropolie, coordonată cu cea sârbească (deci autocefală), împăra- 
tul a emis decretul autograf de înființare a Mitropoliei (12/24 decembrie 1864). 

Următoarea preocupare a mitropolitului Şaguna a fost organizarea canonică şi 
constituțională a provinciei sale mitropolitane. După instaurarea regimului dualist, a 
acţionat cu grabă, având și sprijinul bătrânului prieten și coleg de şcoală și facultate, 
ministrul Cultelor, Edtvâs. Şaguna a insistat pentru recunoașterea noii Mitropolii, prin- 
tr-un articol special de lege (Articolul IX), votat de Parlamentul Ungariei în mai 1868 şi 
înscris în Corpus Juris FHungarici. Această lege asigura şi dreptul Mitropoliei românești, 
precum şi al celei sârbești de a organiza un Congres Naţional-Bisericesc. Congresul a şi 
fost convocat de Şaguna în septembrie 1868 şi a aprobat constituţia Ortodoxiei ardelene 
— Statutul Organic al Bisericii Ortodoxe Române din Transilvania, considerat mai apoi, 
în anii Marii Uniri, de către juristul Mitropoliei, Lucian Borcia, drept „singura lege 
românească din fosta Ungarie”. Statutul încredința administrarea intereselor Bisericii şi 
şcolilor confesionale Congresului Naţional Bisericesc, un mic parlament al românilor 
ortodocși, o organizaţie democratică și liberală, aleasă din votul direct al credincioșilor. 
Un asemenea congres a mai fost convocat de Şaguna și în 1870, iar apoi, după moartea 
sa, s-au mai întrunit, în întreaga perioadă dualistă, încă 16 Congrese, admirabile instru- 
mente de propăşire a Ortodoxiei din Transilvania și părţile ungurene. 

Astfel, datorită lui Șaguna, românii ortodocşi din Ungaria s-au putut dezvolta, 
de la o plebe tolerată la o naţiune deplin modernă, capabilă să realizez actul Unirii 
naţionale de la 1918. 


b) Apărarea Ortodoxiei faţă de prozelitismul uniat greco-catolic 


Deşi Șaguna a fost omul păcii, căutând, la începutul păstoririi sale, evitarea con- 
flictelor cu ierarhii și clerul unit, a fost totuși nevoit să riposteze față de propaganda 
antiortodoxă, proliferată în Gazera Transilvaniei: 


„Această uniune a duhului, care suntem datori a o păzi întru legătura păcii, cu durere 
trebuie să mărturisesc că o văd primejuindu-se prin ispitele şi cercările unora care, după zisa 
Scripturii s-au sculat ca niște prooroci mincinoși spre a ne abate de la adevăr şi a ne duce pe 
calea rătăcirii. Aceste primejdii învederate ce ni se amenință, mă silesc pe mine a nu mai tă- 
cea, ci a înălța glasul meu arhieresc, ca să nu mă fac vinovat stricării de unire a duhului întru 
legătura păcii, nici părtaş pricinilor nenorocirilor şi răspunzător înaintea lui Dumnezeu, care 
mi-a încredințat paza şi îngrijirea sufletelor voastre. Pentru aceea vă spun și vă vestesc că se 
tipăresc niște gazete și cărţi în zilele noastre, care sub nişte nume frumoase de româneşti, de 
naționale, ascund niște cugete viclene şi înșelătoare, şi nu numai nici un bine, ci multe rele şi 


nenorociri pricinuiesc celor ce le citesc; şi ce este încă mai mult, ele ar face şi mai mari şi mai 
multe rele când s-ar citi pretutindeni şi când s-ar înţelege de toți, care le citesc”. 


Cu toate acestea, în exterior, în relaţiile cu Biserica Unită, a încercat o convieţu- 
ire pașnică. 


„Saguna este acela, care la toate momentele mari şi decizătoare, când interesul na- 
țiunii române pretindea, deși necăjit şi vătămat din partea contrară, uitându-și de cele ce 
î se făcură, tindea la mâna Blajului şi îl provoca la acțiune comună?... Au nu tot Șaguna, 
pentru ca pacea şi reînfrătirea românilor să fie eternă, se adresă în anul 1861 cu memora- 
bila hârtie archierească cătră metropolitul Suluţ... ">. 


Era vorba despre o propunere a lui Şaguna către Alexandru Sterca Șuluţiu din 
Blaj, redactată în patru puncte de înţelegere între cele două Biserici, „o propunere 
precât naţională, frățească şi sinceră, pre atâta și de necesariă pentru noi, şi aceasta 
este: O învoire archierească pe baza egalei îndretătiri, în privinţa „căsătoriilor mestecate, 
trecerilor religioase, slujbelor preoțești, scolelor mestecate...”. Şaguna a întărit încă o 
dată dorinţa de înţelegere: 


„Escelenţă! Eu sum pătruns de adevărul acela, că numai pe baza unei astfel de în- 
voiri între archiereii români, va să zică: pe baza egalei îndreptăţiri în biserică, va putea 
avea durabilitatea dorită înfrățirea noastră română, numai de la aceea va depinde viața 
și fericirea noastră naţională. Eu am comunicat lucrul acesta și unora dintre inteligenți 
noştri mai renumiţi, și aceia sunt de părerea aceasta, şi sperez foarte că aceeaşi şi din partea 
escelenţei tale încă îşi va afla comprobarea'%. 


Din păcate, din partea mitropolitului Șuluţiu veni răspuns negativ, și acesta abia 
peste un an de zile (Blaj, 10/22 febr. 1862), „Zicând că bucuros s-ar învoi şi dânsul la 
propunerea metropolitului Șaguna, dară nu poate, pentru că nu se învoiesc episcopii săi 
sufragani, îndreptându-l să aștepte, până ce legile vechi se vor şterge din Dieta ţării”. 

În aceste condiţii de dușmănie făţișă a ierarhiei greco-catolice, Șaguna a trebu- 
it să fie „intransigent în ceea ce priveşte păstrarea nealterată a credinţei păstoriților săi 
duhovniceşti, învățând din lecţiile trecutului, s-a arătat prevăzător în legătură cu orice 
contact dintre ortodocşi şi uniţi *?. 

Tranșantă a fost poziţia sa referitoare la săvârșirea de slujbe în comun de către cle- 
ricii ambelor confesiuni, considerată ca fiind o încălcare flagrantă a dreptului canonic 
răsăritean. EI le-a interzis preoţilor săi să administreze Sfintele Taine membrilor altei 
Biserici și viceversa. Aceasta, întrucât fusese informat că, la Geoagiu de Jos spre exemplu, 


clericii, unul ortodox, celălalt unit, oficiau, cu schimbul, Sfânta Liturghie și, în comun, 


înmormântarea“. Așadar, o chestiune deosebit de actuală în zilele noastre a fost soluţio- 
nată de mitropolitul Șaguna întocmai ca şi Sf. Sinod al BOR din anul 2008. 


N. Popea, op. cit, p. 117-118. 
N. Popea, op. cit, p. 119-120. 
N. Popea, op. ciz. p. 122. 

N. Popea, op. ciz. p. 122. 

K. Hitchins, op. cit, p. 226. 
K. Hitchins, op. cit, p. 227. 


Din toate cele afirmate mai sus poate fi desprinsă Ortodoxia credinţei mitropo- 
litului Andrei, slujirea lui neîncetată la altar, propovăduirea Cuvântului Evangheliei 
prin predici şi prin cărţi tipărite; îndrumarea clerului și a credincioșilor săi prin pasto- 
rale, slujirea întregului neam românesc prin școli și alte instituţii de cultură. 

Mitropolitul Andrei nu a fost cu nimic mai prejos decât marii ierarhi-cărturari 
canonizaţi de Sf. Sinod în ultimii ani: Iachint de Vicina, Varlaam și Dosoftei, Antim 
Ivireanul şi Grigorie Dascălul sau Sfântul Calinic al Râmnicului. A apărat și el dreapta 
credinţă în faţa acţiunilor prozelitiste ale Bisericii unite, așa cum au făcut şi înaintașii 
săi în scaunul de mitropolit al Ardealului, Ilie Iorest și Sava Brancovici, în faţa proze- 
litismului calvin maghiar. 

Dar, mai mult decât de a lupta doar împotriva prozelitismului uniat, mitropolitul 
Andrei a fost călăuzit de un singur gând: revigorarea eparhiei sale, prin depăşirea imenselor 
dezavantaje cu care a intrat în noua eră a egalităţii confesionale și prin aducerea Ortodoxiei 
ardelene în situaţia de a fi capabilă să preia, de la Biserica Greco-Catolică, misiunea de în- 
drumare a românilor ardeleni în cadrul mișcării naţionale și culturale. Din această cauză, 
deseori istoricii l-au prezentat pe Şaguna ca pe un mare politician și diplomat. Au avut şi 
dreptate. Au accentuat însă mai puţin că a fost în primul rând om al Bisericii, un arhiereu. 


Telul principal al său a fost reînnoirea canonică și constituţională a eparhiei sale. Însă, în 


contextul regimurilor politice pe care le-a traversat, Şaguna nu a avut de ales decât să parti- 
cipe activ la viaţa politică a monarhiei și să lupte pentru obţinerea, pas cu pas, de drepturi 
tot mai multe pe seama Bisericii sale. Pasivitatea politică și izolarea de factorii competenți 
din cadrul monarhiei nu l-ar fi ajutat cu nimic. Comparaţia cu evoluţia conaţionalilor 
greco-catolici şi a coreligionarilor sârbi este concludentă. Pasivitatea politică adoptată de 
greco-catolici a avut ca urmare faptul că, la sfârșitul secolului XIX, canonicii de la Blaj de- 
plângeau situaţia deplorabilă în care se afla Biserica Unită cu Roma, lipsită de autonomie 
şi de organizare corespunzătoare. Iar disensiunile interne din cadrul Bisericii Sârbești de la 
Carloviţ, precum și tendinţele naţionaliste nebisericeşti ale multor laici sârbi a avut ca ur- 
mare, în cele din urmă, suspendarea autonomiei Mitropoliei de Carloviţ de către Guvernul 
de la Budapesta, în 1912. În schimb, Ortodoxia românească, urmând organizarea și prin- 
cipiile lăsate de Şaguna, a fost organizată ca o adevărată Biserică a poporului, în slujba 
acestuia și a lui Hristos. Șaguna s-a dovedit a fi, în acest sens, nu doar un adevărat apostol 
al românilor ardeleni, ci și un păstor şi învăţător al întregului neam românesc. Mitropolitul 
Andrei a fost omul epocii sale şi a știut, cu abilitate și cu credinţă adâncă, să nu irosească, ci 
să folosească orice mic avantaj al regimurilor politice pe care le-a trăit și să-l utilizeze ca pe 
un mijloc mare în slujba lui Hristos și a Bisericii Sale. Hotărârea, perseverenţa și abilitatea 
sa au provocat respectul factorilor de conducere ai monarhiei, convinși că Şaguna era o 
personalitate de care nu se putea să nu se ţină seama. Astfel, Şaguna s-a dovedit a fi un om 
providenţial. Şi, ţinând cont de faptul că a salvat Ortodoxia ardeleană de la soarta dezolantă 
pregătită de potrivnicii ei, poate fi considerat și un sfânt al Ortodoxiei ecumenice, pe care 
a iubit-o şi în folosul căreia a lucrat neîncetat întreaga viață. 

